title: 2013/156/EÚ: Rozhodnutie Rady z  21. marca 2013 o podpise Dohody medzi Európskou úniou a Arménskou republikou o readmisii osôb s neoprávneným pobytom v mene Európskej únie

text:
               27.3.2013

               SK

               Úradný vestník Európskej únie

               L 87/1

         ROZHODNUTIE RADY
   z 21. marca 2013
   o podpise Dohody medzi Európskou úniou a Arménskou republikou o readmisii osôb s neoprávneným pobytom v mene Európskej únie
   (2013/156/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 79 ods. 3 v spojení s článkom 218 ods. 5,
   so zreteľom na návrh Európskej komisie,
   keďže:

               (1)

               Dňa 19. decembra 2011 Rada splnomocnila Komisiu, aby začala rokovania s Arménskom o readmisii osôb s neoprávneným pobytom. Rokovania boli úspešne ukončené a Dohoda medzi Európskou úniou a Arménskou republikou o readmisii osôb s neoprávneným pobytom (ďalej len „dohoda“) bola parafovaná 18. októbra 2012.

               (2)

               Dohoda by sa mala v mene Únie podpísať s výhradou jej uzavretia.

               (3)

               V súlade s článkami 1 a 2 Protokolu č. 21 o postavení Spojeného kráľovstva a Írska s ohľadom na priestor slobody, bezpečnosti a spravodlivosti, ktorý je pripojený k Zmluve o Európskej únii a Zmluve o fungovaní Európskej únie, sa tieto členské štáty nezúčastňujú na prijatí tohto rozhodnutia, nie sú ním viazané ani nepodliehajú jeho uplatňovaniu.

               (4)

               V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Dohoda medzi Európskou úniou a Arménskou republikou o readmisii osôb s neoprávneným pobytom s výhradou uzavretia uvedenej dohody (1).
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 21. marca 2013

            Za Radu

            predseda

         P. HOGAN

      (1)  Text dohody sa uverejní spolu s rozhodnutím o jej uzavretí.


title: 2005/518/ES: Rozhodnutie Rady z 22. novembra 2004 o podpise Rámcovej dohody medzi Európskym spoločenstvom a Bosnou a Hercegovinou o všeobecných zásadách účasti Bosny a Hercegoviny na programoch Spoločenstva

text:
               22.7.2005

               SK

               Úradný vestník Európskej únie

               L 192/8

         ROZHODNUTIE RADY
   z 22. novembra 2004
   o podpise Rámcovej dohody medzi Európskym spoločenstvom a Bosnou a Hercegovinou o všeobecných zásadách účasti Bosny a Hercegoviny na programoch Spoločenstva
   (2005/518/ES)
   RADA EURÓPSKEJ ÚNIE
   so zreteľom na Zmluvu o založení Európskeho spoločenstva, a najmä na jej články 13, 71, 80, 95, 127, 137, 149, 150, 151, 152, 153, 157, 166, 175, 280 a 308, v spojení s druhou vetou prvého pododseku článku 300 ods. 2,
   so zreteľom na návrh Komisie,
   KEĎŽE:

               (1)(2)

               Komisia dojednala v mene Spoločenstva s Bosnou a Hercegovinou Rámcovú dohodu o všeobecných zásadách účasti Bosny a Hercegoviny na programoch Spoločenstva.S výhradou jej uzavretia k neskoršiemu dátumu by sa dohoda, ktorá bola parafovaná 30. septembra 2004, mala podpísať,

         ROZHODLA TAKTO:
   Jediný článok
   S výhradou jej uzavretia k neskoršiemu dátumu sa týmto predseda Rady poveruje určiť osobu splnomocnenú na podpis Rámcovej dohody, v mene Európskeho spoločenstva, medzi Európskym spoločenstvom a Bosnou a Hercegovinou o všeobecných zásadách účasti Bosny a Hercegoviny na programoch Spoločenstva.

      V Bruseli 22. novembra 2004

            Za Radu

            predseda

         B. R. BOT

   RÁMCOVÁ DOHODA
   medzi Európskym spoločenstvom a Bosnou a Hercegovinou o všeobecných zásadách účasti Bosny a Hercegoviny na programoch Spoločenstva
   EURÓPSKE SPOLOČENSTVO, ďalej len „Spoločenstvo“,
   na jednej strane a
   BOSNA A HERCEGOVINA
   na strane druhej,
   obe strany ďalej len „zmluvné strany“,
   KEĎŽE:

               (1)

               Európska Rada na svojom zasadnutí v Kodani v decembri 2002 potvrdila európsku perspektívu krajín západného Balkánu ako potenciálnych kandidátov a zdôraznila svoje rozhodnutie podporovať ich snahu priblížiť sa k Európskej únii.

               (2)

               Európska Rada na svojom zasadnutí v Solúne v júni 2003 potvrdila, že proces stabilizácie a asociácie zostane rámcom pre európsku integráciu krajín západného Balkánu až do ich budúceho pristúpenia, a schválila „Solúnsku agendu pre západný Balkán: približovanie sa k európskej integrácii“, ktorá sa zameriava na ďalšie posilňovanie privilegovaných vzťahov medzi EÚ a západným Balkánom, čerpajúc zo skúseností z rozširovania.

               (3)

               Solúnska agenda vyzvala západobalkánske krajiny, aby sa zúčastňovali na programoch a činnostiach Spoločenstva v súlade so zásadami stanovenými pre účasť kandidátskych krajín, so zámerom zoznámiť príslušné krajiny a ich občanov s politikami a pracovnými metódami EÚ, a tak ich pevnejšie pripútať k EÚ a podporiť ich na ceste k európskej integrácii.

               (4)

               Bosna a Hercegovina vyjadrili svoje želanie zúčastňovať sa na niekoľkých programoch Spoločenstva.

               (5)

               Špecifické podmienky, vrátane finančného príspevku, týkajúce sa účasti Bosny a Hercegoviny na každom konkrétnom programe by mali byť stanovené dohodou medzi Komisiou Európskych spoločenstiev, ktorá koná v mene Spoločenstva, a Bosnou a Hercegovinou,

         SA DOHODLI TAKTO:
   Článok 1
   Bosne a Hercegovine je umožnené zúčastňovať sa na nasledujúcich programoch Spoločenstva:

               1.

               Prebiehajúce programy Spoločenstva uvedené v prílohe, ktoré sú otvorené pre účasť Bosny a Hercegoviny po tom, čo táto dohoda (ďalej len „dohoda“) nadobudne platnosť.

               2.

               Programy Spoločenstva založené alebo obnovené po nadobudnutí platnosti dohody a programy Spoločenstva, ktoré obsahujú úvodnú klauzulu, ktorá predpokladá účasť Bosny a Hercegoviny.

         Článok 2
   Bosna a Hercegovina finančne prispeje do všeobecného rozpočtu Európskej únie príspevkom korešpondujúcim špecifickým programom, na ktorých sa zúčastní.
   Článok 3
   Zástupcovia Bosny a Hercegoviny sa môžu zúčastňovať ako pozorovatelia v prípadoch, ktoré sa týkajú Bosny a Hercegoviny, v riadiacich výboroch, ktoré sú zodpovedné za monitorovanie programov, do ktorých Bosna a Hercegovina finančne prispieva.
   Článok 4
   Projekty a podnety predložené účastníkmi z Bosny a Hercegoviny podliehajú v čo najväčšej možnej miere tým istým podmienkam, pravidlám a postupom, ktoré sa v príslušných programoch vzťahujú na členské štáty.
   Článok 5
   Špecifické podmienky týkajúce sa účasti Bosny a Hercegoviny na každom konkrétnom programe, najmä splatný finančný príspevok, sa určia dohodou vo forme Memoranda o porozumení medzi Komisiou, ktorá koná v mene Spoločenstva, a Bosnou a Hercegovinou.
   Ak Bosna a Hercegovina požiada o externú pomoc Spoločenstva na základe nariadenia Rady (ES) č. 2666/2000 z 5. decembra 2000, zmeneného a doplneného nariadením Rady (ES) č. 2415/2001 z 10. decembra 2001 o pomoci Albánsku, Bosne a Hercegovine, Chorvátsku, Juhoslovanskej zväzovej republike a Bývalej juhoslovanskej republike Macedónsko, alebo na základe iného podobného nariadenia zabezpečujúceho externú pomoc Spoločenstva pre Bosnu a Hercegovinu, ktoré sa môže byť v budúcnosti schválené, podmienky, ktorými sa riadi využívanie pomoci Spoločenstva Bosnou a Hercegovinou, sa stanovia v dohode o financovaní.
   Článok 6
   Memorandum o porozumení stanoví, v súlade s rozpočtovým nariadením Spoločenstva, že finančnú kontrolu alebo audit vykoná Európska Komisia, OLAF a Dvor audítorovEurópskych spoločenstiev, alebo sa vykonajú na základe právomoci týchto orgánov.
   Stanovia sa podrobné ustanovenia o finančnej kontrole a audite, administratívnych opatreniach, pokutách a odškodnení, ktoré poskytnú Európskej komisii, OLAF-u a Dvoru audítorov rovnaké právomoci, ako sú právomoci v prípade príjemcov pomoci alebo dodávateľov usadených v Spoločenstve.
   Článok 7
   Dohoda sa uplatňuje na dobu neurčitú.
   Každá zmluvná strana môže túto dohodu vypovedať písomným oznámením zaslaným druhej zmluvnej strane. Táto dohoda sa ukončí šesť mesiacov po dátume takého oznámenia.
   Článok 8
   Najneskôr tri roky po dátume nadobudnutia platnosti tejto dohody a potom každé tri roky môžu obe zmluvné strany prehodnotiť vykonávanie tejto dohody na základe skutočnej účasti Bosny a Hercegoviny na jednom alebo viacerých programoch Spoločenstva.
   Článok 9
   Táto dohoda sa uplatňuje na jednej strane na územia, na ktoré sa uplatňuje Zmluva o založení Európskeho spoločenstva a za podmienok stanovených v uvedenej zmluve, a na strane druhej na území Bosny a Hercegoviny.
   Článok 10
   Táto dohoda nadobúda platnosť v deň obdržania posledného písomného oznámenia doručeného diplomatickou cestou, ktorým každá zmluvná strana informuje druhú zmluvnú stranu o ukončení postupu pre nadobudnutie platnosti tejto dohody.
   Článok 11
   1.   Dohoda je vyhotovená dvojmo v anglickom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, nemeckom, poľskom, portugalskom, slovenskom, slovinskom, španielskom, švédskom, talianskom jazyku a v úradných jazykoch Bosny a Hercegoviny.
   2.   Hneď, ako inštitúcie Európskej únie budú povinné uverejniť všetky oficiálne akty v Úradnom vestníku Európskej únie v maltskom jazyku, dohoda bude vyhotovená dvojmo aj v maltskom jazyku.
   3.   Text v každej jazykovej verzii je rovnako autentický.

      Hecho en Bruselas, el veintidós de noviembre del dos mil cuatro.
      V Bruselu dne dvacátého druhého listopadu dva tisíce čtyři.
      Udfærdiget i Bruxelles den toogtyvende november to tusind og fire.
      Geschehen zu Brüssel am zweiundzwanzigsten November zweitausendundvier.
      Kahe tuhande neljanda aasta novembrikuu kahekümne teisel päeval Brüsselis.
      Έγινε στις Βρυξέλλες, στις είκοσι δύο Νοεμβρίου δύο χιλιάδες τέσσερα.
      Done at Brussels on the twenty-second day of November in the year two thousand and four.
      Fait à Bruxelles, le vingt-deux novembre deux mille quatre.
      Fatto a Bruxelles, addi' ventidue novembre duemilaquattro.
      Briselē, divi tūkstoši ceturtā gada divdesmit otrajā novembrī.
      Priimta du tūkstančiai ketvirtų metų lapkričio dvidešimt antrą dieną Briuselyje.
      Kelt Brüsszelben, a kétezer-negyedik év november havának huszonkettedik napján.
      Magħmul fi Brussel fit-tieni u għoxrin jum ta' Novembru tas-sena elfejn u erbgħa.
      Gedaan te Brussel, de tweeëntwintigste november tweeduizendvier.
      Sporządzono w Brukseli dnia dwudziestego drugiego listopada roku dwutysięcznego czwartego.
      Feito em Bruxelas, em vinte e dois de Novembro de dois mil e quatro.
      V Bruseli dvadsiatehodruhého novembra dvetisícštyri.
      V Bruslju, dvaindvajsetega novembra leta dva tisoč štiri.
      Tehty Brysselissä kahdentenakymmenentenätoisena päivänä marraskuuta vuonna kaksituhattaneljä.
      Som skedde i Bryssel den tjugoandra november tjugohundrafyra.
      Sastavljeno u Briselu, dana 22.11.2004.
      Sačinjeno u Briselu, dana 22.11.2004.
      Састављено у Бриселу, дана 22.11.2004.

         Por la Comunidad Europea
         Za Evropské společenstvi
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Τια τηυ Ευρωπαϊκή Κοιυότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Za Európske spoločenstvo
         za Evropsko skupnost
         Euroopan yhteisön puolesta
         På Europeiska gemenskapens vägnar
         Za Europsku zajednicu
         Za Europsku zajednicu
         За Европску заједницу

         Za Vijeće ministara Bosne i Hercegovine
         Za Vijeće ministara Bosne i Hercegovine
         За Савјет министара Босне и Херцеговине

   PRÍLOHA
   ZOZNAM PREBIEHAJÚCICH PROGRAMOV SPOLOČENSTVA UVEDENÝCH V ČLÁNKU 1

               —

               Boj proti diskriminácii (2001 – 2006) (1)

               —

               Boj proti sociálnemu vylúčeniu (2002 – 2006) (2)

               —

               Akcie Spoločenstva na podporu spotrebiteľskej politiky (2004 – 2007) (3)

               —

               Akčný program Spoločenstva na podporu subjektov pôsobiacich na európskej úrovni a na podporu špecifických aktivít v oblasti vzdelávania a odbornej prípravy (2004 – 2006) (4)

               —

               Akčný program Spoločenstva na podporu aktívneho európskeho občianstva (2004 – 2006) (5)

               —

               Akcia Spoločenstva v oblasti verejného zdravia (2003 – 2008) (6)

               —

               Kultúra 2000 (2000 – 2006) (7)

               —

               Colníctvo (2003 – 2007) (8)

               —

               Daphne II (2004 – 2008) (9)

               —

               eContent Plus (2004 – 2008) (10)

               —

               eLearning (2004 – 2006) (11)

               —

               Erasmus Mundus (2004 – 2008) (12)

               —

               Fiscalis (2003 – 2007) (13)

               —

               Rovnosť pohlaví (2001 – 2006) (14)

               —

               Hercules (2004 – 2006) (15)

               —

               Inteligentná energia – Európa (2003 – 2006) (16)

               —

               Life (2000 – 2006) (17)

               —

               Leonardo da Vinci II (2000 – 2006) (18)

               —

               Marco Polo (2003 – 2010) (19)

               —

               Media Plus (20)/Media Training (21) (2001 – 2006)

               —

               Bezpečnejší internet plus (2005 – 2008) (22)

               —

               Šiesty RTD rámcový program (2002 – 2006) (23)

               —

               Socrates II (2000 – 2006) (24)

               —

               Mládež (2000 – 2006) (25)

      (1)  Porovnaj rozhodnutie Rady 2000/750/ES z 27. novembra 2000, ktorým sa ustanovuje akčný program Spoločenstva na boj proti diskriminácii (2001 až 2006) (Ú. v. ES L 303, 2.12.2000, s. 23).

      (2)  Porovnaj rozhodnutie Európskeho parlamentu a Rady č. 50/2002/ES zo 7. decembra 2001 ustanovujúce program Spoločenstva na podporu spolupráce medzi členskými štátmi v boji proti sociálnemu vylúčeniu (Ú. v. ES L 10, 12.1.2002, s. 1).

      (3)  Porovnaj rozhodnutie Európskeho parlamentu a Rady č. 20/2004/ES z 8. decembra 2003, ktorým sa stanovuje všeobecný systém financovania opatrení Spoločenstva na podporu spotrebiteľskej politiky na roky 2004 až 2007 (Ú. v. EÚ L 5, 9.1.2004, s. 1).

      (4)  Porovnaj rozhodnutie Európskeho parlamentu a Rady č. 791/2004/ES z 21. apríla 2004, ktorým sa ustanovuje akčný program Spoločenstva na podporu organizácií činných na európskej úrovni a špecifických činností v oblasti vzdelávania a školenia (Ú. v. EÚ L 138, 30.4.2004, s. 31).

      (5)  Porovnaj rozhodnutie Rady 2004/100/ES z 26. januára 2004, ktorým sa ustanovuje akčný program Spoločenstva na podporu aktívneho európskeho občianstva (občianska účasť) (Ú. v. EÚ L 30, 4.2.2004, s. 6).

      (6)  Porovnaj rozhodnutie Európskeho parlamentu a Rady č. 1786/2002/ES z 23. septembra 2002 o akčnom programe Spoločenstva v oblasti verejného zdravia (2003 – 2008) (Ú. v. ES L 271, 9.10.2002, s. 1).

      (7)  Porovnaj rozhodnutie Európskeho parlamentu a Rady č. 508/2000/ES zo 14. februára 2000 zavádzajúce program Kultúra 2000 (Ú. v. ES L 63, 10.3.2000, s. 1) a rozhodnutie Európskeho parlamentu a Rady č. 626/2004/ES z 31. marca 2004, ktorým sa mení a dopĺňa rozhodnutie č. 508/2000/ES zavádzajúce program Kultúra 2000 (Ú. v. EÚ L 99, 3.4.2004, s. 3).

      (8)  Porovnaj rozhodnutie Európskeho parlamentu a Rady č. 253/2003/ES z 11. februára 2003, ktorým sa prijíma akčný program pre colné správy v Spoločenstve (Colníctvo 2007) (Ú. v. EÚ L 36, 12.2.2003, s. 1).

      (9)  Porovnaj rozhodnutie Európskeho parlamentu a Rady č. 803/2004/ES z 21. apríla 2004, ktorým sa schvaľuje program akcie Spoločenstva (2004 až 2008) na prevenciu a boj proti násiliu voči deťom, mladým ľuďom a ženám a na ochranu obetí a ohrozených skupín (program Daphne II) (Ú. v. EÚ L 143, 30.4.2004, s. 1).

      (10)  Doteraz neschválené – porovnaj KOM (2004) 96 v konečnom znení, 2004/0025(COD).

      (11)  Porovnaj rozhodnutie Európskeho parlamentu a Rady č. 2318/2003/ES z 5. decembra 2003, ktorým sa prijíma viacročný program (2004 až 2006) na účinnú integráciu informačných a komunikačných technológií (IKT) do systémov vzdelávania a odbornej prípravy v Európe (program eLearning) (Ú. v. EÚ L 345, 31.12.2003, s. 9).

      (12)  Porovnaj rozhodnutie Európskeho parlamentu a Rady č. 2317/2003/ES z 5. decembra 2003, ktorým sa ustanovuje program na zvýšenie kvality vysokoškolského vzdelávania a podporu porozumenia medzi kultúrami prostredníctvom spolupráce s tretími krajinami (Erasmus Mundus) (2004 až 2008) (2004 až 2008) (Ú. v. EÚ L 345, 31.12.2003, s. 1).

      (13)  Porovnaj rozhodnutie Európskeho parlamentu a Rady č. 2235/2002/ES z 3. decembra 2002, ktorým sa prijíma program Spoločenstva na zlepšenie fungovania daňových systémov na vnútornom trhu (program Fiscalis 2003 – 2007) (Ú. v. ES L 341, 17.12.2002, s. 1).

      (14)  Porovnaj rozhodnutie Rady č. 2001/51/ES z 20. decembra 2000 o akčnom programe Spoločenstva týkajúceho sa stratégie Spoločenstva v oblasti rovnosti žien a mužov (2001 – 2005) (Ú. v. ES L 17, 19.1.2001, s. 22).

      (15)  Porovnaj rozhodnutie Európskeho parlamentu a Rady č. 804/2004/ES z 21. apríla 2004, ktorým sa ustanovuje akčný program Spoločenstva na podporu aktivít v oblasti ochrany finančných záujmov Spoločenstva (program Hercules) (Ú. v. EÚ L 143, 30.4.2004, s. 9).

      (16)  Porovnaj rozhodnutie Európskeho parlamentu a Rady č. 1230/2003/ES z 26. júna 2003, ktorým sa prijíma viacročný program akcií v oblasti energetiky: „Inteligentná energia – Európa“ (2003 – 2006) (Ú. v. EÚ L 176, 15.7.2003, s. 29).

      (17)  Porovnaj nariadenie Európskeho parlamentu a Rady (ES) č. 1655/2000 zo 17. júla 2000 o finančnom nástroji pre životné prostredie (LIFE) (Ú. v. ES L 192, 28.7.2000, s. 1), zmenené a doplnené nariadením (ES) č. 1682/2004 (Ú. v. EÚ L 308, 5.10.2004, s. 1).

      (18)  Porovnaj rozhodnutie Rady č. 1999/382/ES z 26. apríla 1999, ktorým sa ustanovuje druhá etapa akčného programu Spoločenstva pre odborné vzdelávanie „Leonardo da Vinci“ (Ú. v. ES L 146, 11.6.1999, s. 33).

      (19)  Porovnaj nariadenie Európskeho parlamentu a Rady (ES) č. 1382/2003 z 22. júla 2003 o poskytnutí finančnej pomoci Spoločenstva na zlepšenie environmentálnych vlastností systému nákladnej dopravy (program Marco Polo) (Ú. v. EÚ L 196, 2.8.2003, s. 1).

      (20)  Porovnaj korigendum k rozhodnutiu Rady 2000/821/ES z 20. decembra 2000 týkajúceho sa vykonania programu na podporu rozvoja, distribúcie a propagácie európskych audiovizuálnych diel (MEDIA Plus rozvoj, distribúcia a propagácia) (2001 – 2005) (Ú. v. ES L 336, 30.12.2000, s. 82) (Ú. v. ES L 13, 17.1.2001, s. 34), zmenené a doplnené rozhodnutím Európskeho parlamentu a Rady č. 846/2004/ES (Ú. v. EÚ L 157, 30.4.2004, s. 4).

      (21)  Porovnaj rozhodnutie Európskeho parlamentu a Rady č. 163/2001/ES z 19. januára 2001 o implementácii programu ďalšieho vzdelávania odborníkov európskeho audiovizuálneho programového priemyslu (MEDIA-Training) (2001 – 2005) (Ú. v. ES L 26, 27.1.2001, s. 1), zmenené a doplnené rozhodnutím č. 845/2004 (Ú. v. EÚ L 157, 30.4.2004, s. 1).

      (22)  Doteraz neschválené – porovnaj KOM (2004) 91 v konečnom znení – 2004/0023(COD).

      (23)  Porovnaj rozhodnutie Európskeho parlamentu a Rady č. 1513/2002/ES z 27. júna 2002, ktoré sa týka šiesteho rámcového programu Európskeho spoločenstva v oblasti výskumu, technologického rozvoja a demonštračných činností prispievajúcich k vytvoreniu Európskeho výskumného priestoru a k inovácii (2002 až 2006) (Ú. v. ES L 232, 29.8.2002, s. 1).

      (24)  Porovnaj rozhodnutie Európskeho parlamentu a Rady č. 253/2000/ES z 24. januára 2000, ktorým sa zavádza druhá fáza programu Spoločenstva v oblasti vzdelávania „Sokrates“ (Ú. v. ES L 28, 3.2.2000, s. 1).

      (25)  Porovnaj rozhodnutie Európskeho parlamentu a Rady č. 1031/2000/ES z 13. apríla 2000, ktorým sa ustanovuje akčný program Spoločenstva „Mládež“ (Ú. v. ES L 117, 18.5.2000, s. 1).


title: 2008/127/ES: Rozhodnutie Rady z  13. novembra 2007 o predbežnom vykonávaní protokolu 8 k Dohode o stabilizácii a pridružení medzi Európskymi spoločenstvami a ich členskými štátmi na jednej strane a Čiernohorskou republikou na strane druhej o všeobecných zásadách účasti Čiernej hory na programoch Spoločenstva

text:
               19.2.2008

               SK

               Úradný vestník Európskej únie

               L 43/9

         ROZHODNUTIE RADY
   z 13. novembra 2007
   o predbežnom vykonávaní protokolu 8 k Dohode o stabilizácii a pridružení medzi Európskymi spoločenstvami a ich členskými štátmi na jednej strane a Čiernohorskou republikou na strane druhej o všeobecných zásadách účasti Čiernej hory na programoch Spoločenstva
   (2008/127/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 310 v spojení s článkom 300 ods. 2 prvým pododsekom prvou a druhou vetou,
   so zreteľom na návrh Komisie,
   keďže:

               (1)

               Dohoda o stabilizácii a pridružení medzi Európskymi spoločenstvami a ich členskými štátmi na jednej strane a Čiernohorskou republikou na strane druhej (ďalej len „dohoda“) bola podpísaná 15. októbra 2007 s výhradou jej uzavretia k neskoršiemu dátumu.

               (2)

               Do protokolu 8 sa, pokiaľ ide o Čiernu Horu, v podstate prebral obsah Rámcovej dohody medzi Európskym spoločenstvom a Srbskom a Čiernou Horou o všeobecných zásadách účasti Srbska a Čiernej Hory na programoch Spoločenstva (1), ktorú Rada uzavrela prostredníctvom rozhodnutia 2005/527/ES (2).

               (3)

               Keďže Čierna Hora získala nezávislosť, táto rámcová dohoda sa už na ňu nevzťahuje. Čierna Hora by však naďalej mala mať možnosť zúčastňovať sa, tak ako všetky ostatné západobalkánske štáty, na programoch Spoločenstva.

               (4)

               Preto je potrebné stanoviť predbežné vykonávanie protokolu 8 k dohode, pokým sa neukončia postupy potrebné na nadobudnutie platnosti dohody,

         ROZHODLA TAKTO:
   Článok 1
   Dohoda vo forme výmeny listov medzi Spoločenstvom a Čiernohorskou republikou, v ktorej sa stanovuje predbežné vykonávanie protokolu 8 k Dohode o stabilizácii a pridružení medzi Európskymi spoločenstvami a ich členskými štátmi na jednej strane a Čiernohorskou republikou na strane druhej o všeobecných zásadách účasti Čiernej Hory na programoch Spoločenstva, sa týmto schvaľuje v mene Spoločenstva.
   Text dohody vo forme výmeny listov, ako aj text protokolu 8 sú pripojené k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať dohodu vo forme výmeny listov s cieľom zaviazať Spoločenstvo.

      V Bruseli 13. novembra 2007

            Za Radu

            predseda

         F. TEIXEIRA DOS SANTOS

      (1)  Ú. v. EÚ L 192, 22.7.2005, s. 29.

      (2)  Ú. v. EÚ L 192, 22.7.2005, s. 84.
    ---documentbreak---

               19.2.2008

               SK

               Úradný vestník Európskej únie

               L 43/11

         DOHODA
   vo forme výmeny listov o predbežnom vykonávaní protokolu 8 k Dohode o stabilizácii a pridružení medzi Európskymi spoločenstvami a ich členskými štátmi na jednej strane a Čiernohorskou republikou na strane druhej o všeobecných zásadách účasti Čiernej Hory na programoch Spoločenstva
   Vážený pán,
   mám tú česť odvolať sa na Dohodu o stabilizácii a pridružení medzi Európskymi spoločenstvami a ich členskými štátmi na jednej strane a Čiernohorskou republikou na strane druhej, ktorá bola podpísaná 15. októbra 2007, a najmä na jej protokol 8 o všeobecných zásadách účasti Čiernej Hory na programoch Spoločenstva.
   Ešte pred nadobudnutím platnosti uvedenej dohody o stabilizácii a pridružení mám tú česť navrhnúť Vám, aby Európske spoločenstvo a Čiernohorská republika predbežne vykonávali protokol 8 o všeobecných zásadách účasti Čiernej Hory na programoch Spoločenstva, a to od dnešného dňa.
   Do nadobudnutia platnosti dohody o stabilizácii a pridružení, mám česť Vám navrhnúť, aby ste zvážili vykonávanie protokolu 8 zmluvnými stranami, odchylne od modalít stanovených v článku 7 uvedeného protokolu.
   Ak Čiernohorská republika súhlasí s uvedeným návrhom, bude tento list spolu s Vaším potvrdením predstavovať dohodu medzi Európskym spoločenstvom a Čiernohorskou republikou.
   Prijmite, prosím, výraz našej najhlbšej úcty.

      Za Európske spoločenstvo
      Съставено в Брюксел на
      Hecho en Bruselas, el
      V Bruselu dne
      Udfærdiget i Bruxelles den
      Geschehen zu Brüssel am
      Brüssel,
      'Εγινε στις Βρυξέλλες, στις
      Done at Brussels,
      Fait à Bruxelles, le
      Fatto a Bruxelles, addì
      Briselē,
      Priimta Briuselyje
      Kelt Brüsszelben,
      Magħmula fi Brussell,
      Gedaan te Brussel,
      Sporzÿdzono w Brukseli, dnia
      Feito em Bruxelas,
      Încheiat la Bruxelles,
      V Bruseli
      V Bruslju,
      Tehty Brysselissä
      Utfärdat i Bryssel den
      Sačinjeno u Briselu

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen
         Za Evropsku Zajednicu

      PRÍLOHA
      PROTOKOL 8
      O VŠEOBECNÝCH ZÁSADÁCH ÚČASTI ČIERNEJ HORY NA PROGRAMOCH EURÓPSKEHO SPOLOČENSTVA
      Článok 1
      Čiernej Hore sa umožní zúčastňovať sa na týchto programoch Spoločenstva:

                  a)

                  na programoch, ktoré sú uvedené v prílohe k Rámcovej dohode medzi Európskym spoločenstvom a Srbskom a Čiernou Horou o všeobecných zásadách účasti Srbska a Čiernej Hory na programoch Spoločenstva (1);

                  b)

                  na programoch vytvorených alebo obnovených po 27. júli 2005 a programoch, v ktorých prvej klauzule sa počíta s účasťou Čiernej Hory.

            Článok 2
      Čierna Hora finančne prispieva do všeobecného rozpočtu Európskej únie podľa špecifických programov, na ktorých sa zúčastňuje.
      Článok 3
      Zástupcovia Čiernej Hory sa môžu v záležitostiach, ktoré sa týkajú Čiernej Hory, zúčastňovať ako pozorovatelia na zasadnutiach riadiacich výborov zodpovedných za monitorovanie programov, na ktoré finančne prispieva Čierna Hora.
      Článok 4
      Projekty a iniciatívy predložené účastníkmi z Čiernej Hory podliehajú v čo najväčšej možnej miere tým istým podmienkam, pravidlám a postupom, ktoré sa v príslušných programoch vzťahujú na členské štáty.
      Článok 5
      Špecifické podmienky týkajúce sa účasti Čiernej Hory na každom konkrétnom programe, najmä jej finančný príspevok, sa určia dohodou vo forme memoranda o porozumení medzi Európskou komisiou, ktorá koná v mene Spoločenstva, a Čiernou Horou.
      Ak Čierna Hora požiada o externú pomoc Spoločenstva na základe nariadenia Rady (ES) č. 1085/2006 zo 17. júla 2006, ktorým sa ustanovuje nástroj predvstupovej pomoci (IPA) (2), alebo na základe iného podobného nariadenia ustanovujúceho externú pomoc Spoločenstva pre Čiernu Horu, ktoré môže byť schválené v budúcnosti, podmienky, ktorými sa riadi využívanie pomoci Spoločenstva Čiernou Horou, sa stanovia v dohode o financovaní.
      Článok 6
      V Memorande o porozumení sa v súlade s nariadením o rozpočtových pravidlách Spoločenstva stanoví, že finančnú kontrolu alebo audit vykoná Európska komisia, Európsky úrad pre boj proti podvodom (OLAF) a Dvor audítorov Európskych spoločenstiev alebo sa vykonajú pod dozorom týchto orgánov.
      Stanovia sa podrobné ustanovenia o finančnej kontrole a audite, administratívnych opatreniach, sankciách a odškodnení, ktoré poskytnú Európskej komisii, OLAF-u a Dvoru audítorov rovnaké právomoci, ako sú právomoci v prípade príjemcov pomoci alebo dodávateľov, ktorí majú sídlo v Spoločenstve.
      Článok 7
      Najneskôr tri roky po nadobudnutí platnosti tejto dohody a potom každé tri roky môže stabilizačná a asociačná rada prehodnotiť vykonávanie tohto protokolu na základe skutočnej účasti Čiernej Hory na jednom alebo viacerých programoch Spoločenstva.

   Vážený pán,
   mám tú česť potvrdiť prijatie Vášho listu s dnešným dátumom, ktorý má toto znenie:

      „mám tú česť odvolať sa na Dohodu o stabilizácii a pridružení medzi Európskymi spoločenstvami a ich členskými štátmi na jednej strane a Čiernohorskou republikou na strane druhej, ktorá bola podpísaná 15. októbra 2007, a najmä na jej protokol 8 o všeobecných zásadách účasti Čiernej Hory na programoch Spoločenstva.
      Ešte pred nadobudnutím platnosti uvedenej dohody o stabilizácii a pridružení mám tú česť navrhnúť Vám, aby Európske spoločenstvo a Čiernohorská republika predbežne vykonávali protokol 8 o všeobecných zásadách účasti Čiernej Hory na programoch Spoločenstva, a to od dnešného dňa.
      Do nadobudnutia platnosti dohody o stabilizácii a pridružení, mám česť Vám navrhnúť, aby ste zvážili vykonávanie protokolu 8 zmluvnými stranami, odchylne od modalít stanovených v článku 7 uvedeného protokolu.
      Ak Čiernohorská republika súhlasí s uvedeným návrhom, bude tento list spolu s Vaším potvrdením predstavovať dohodu medzi Európskym spoločenstvom a Čiernohorskou republikou. “

   Môžem Vám potvrdiť, že Čiernohorská republika súhlasí s obsahom Vášho listu.
   Prijmite, prosím, výraz mojej najhlbšej úcty.

      V mene Čiernohorskej republiky
      Sačinjeno u Briselu
      Съставено в Брюксел на
      Hecho en Bruselas, el
      V Bruselu dne
      Udfærdiget i Bruxelles, den
      Geschehen zu Brüssel am
      Brüssel,
      'Εγινε στις Βρυξέλλες, στις
      Done at Brussels,
      Fait à Bruxelles, le
      Fatto a Bruxelles, addì
      Briselē,
      Priimta Briuselyje
      Kelt Brüsszelben,
      Magħmula fi Brussell,
      Gedaan te Brussel,
      Sporzÿdzono w Brukseli, dnia
      Feito em Bruxelas,
      Încheiat la Bruxelles,
      V Bruseli
      V Bruslju,
      Tehty Brysselissä
      Utfärdat i Bryssel den

         Za Republiku Crnu Goru
         За Република Черна гора
         Por la República de Montenegro
         Za Republiku Černá Hora
         For Republikken Montenegro
         Für die Republik Montenegro
         Montenegro Vabariigi nimel
         Για τη Δημοκρατία του Μαυροβουνίου
         For the Republic of Montenegro
         Pour la République du Monténégro
         Per la Repubblica del Montenegro
         Melnkalnes Republikas vārdā
         Juodkalnijos Respublikos vardu
         A Montenegrói Köztársaság részéről
         Għar-Repubblika tal-Montenegro
         Voor de Republiek Montenegro
         W imieniu Republiki Czarnogóry
         Pela República do Montenegro
         Pentru Republica Muntenegru
         Za Čiernohorskú republiku
         Za Republiko Črno goro
         Montenegron tasavallan puolesta
         För Republiken Montenegro

      (1)  Ú. v. EÚ L 192, 22.7.2005, s. 29.

      (2)  Ú. v. EÚ L 210, 31.7.2006, s. 82.


title: 2010/321/: Rozhodnutie Rady zo 7. júna 2010 , ktorým sa členské štáty splnomocňujú, aby v záujme Európskej únie ratifikovali Dohovor Medzinárodnej organizácie práce o práci v odvetví rybárstva z roku 2007 (dohovor č. 188)

text:
               11.6.2010

               SK

               Úradný vestník Európskej únie

               L 145/12

         ROZHODNUTIE RADY
   zo 7. júna 2010,
   ktorým sa členské štáty splnomocňujú, aby v záujme Európskej únie ratifikovali Dohovor Medzinárodnej organizácie práce o práci v odvetví rybárstva z roku 2007 (dohovor č. 188)
   (2010/321/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 48 v spojení s článkom 218 ods. 6 písm. a) bodom v) a s článkom 218 ods. 8 prvým pododsekom,
   so zreteľom na návrh Európskej komisie,
   so zreteľom na súhlas Európskeho parlamentu (1),
   keďže:

               (1)

               Dohovor Medzinárodnej organizácie práce (ďalej len „dohovor“ a „MOP“) č. 188 o práci v odvetví rybárstva bol prijatý 14. júna 2007 na zasadnutí Medzinárodnej konferencie práce MOP, ktoré sa uskutočnilo v Ženeve a na ktorom všetky delegácie členských štátov Európskej únie hlasovali v prospech prijatia dohovoru.

               (2)

               Dohovor je významným prínosom pre odvetvie rybárstva na medzinárodnej úrovni tým, že sa ním podporuje dôstojná práca pre rybárov a spravodlivejšie podmienky hospodárskej súťaže pre majiteľov rybárskych lodí, a preto je žiaduce, aby sa jeho ustanovenia vykonávali čo možno najskôr.

               (3)

               Európsky parlament, Rada a Komisia podporujú ratifikáciu medzinárodných dohovorov o práci, ktoré MOP považuje za aktuálne, ako príspevok k úsiliu Európskej únie podporovať dôstojnú prácu pre všetkých v rámci Únie, ako aj mimo nej.

               (4)

               V súlade so stanovami MOP nemá prijatie dohovoru alebo odporúčania konferenciou ani ratifikácia dohovoru členom v nijakom prípade nepriaznivý vplyv na zákon, rozhodnutie, obyčaj alebo dohodu, ktoré upravujú výhodnejšie podmienky príslušných pracovníkov, než sú tie, ktoré upravuje dohovor alebo odporúčanie.

               (5)

               Niektoré ustanovenia dohovoru patria do výlučnej právomoci Únie v oblasti koordinácie systémov sociálneho zabezpečenia.

               (6)

               Únia nemôže dohovor ratifikovať, pretože jeho stranami môžu byť len členské štáty.

               (7)

               Rada by preto mala splnomocniť členské štáty, ktoré sú viazané pravidlami Únie pre koordináciu systémov sociálneho zabezpečenia na základe článku 48 Zmluvy o fungovaní Európskej únie, na ratifikáciu dohovoru v záujme Únie, a to za podmienok ustanovených v tomto rozhodnutí,

         PRIJALA TOTO ROZHODNUTIE:
   Článok 1
   Členské štáty sa týmto splnomocňujú pre časti patriace do výlučnej právomoci Únie na ratifikáciu Dohovoru Medzinárodnej organizácie práce o práci v odvetví rybárstva z roku 2007 prijatého 14. júna 2007.
   Článok 2
   Členské štáty by sa mali usilovať o prijatie všetkých potrebných opatrení na uloženie svojich ratifikačných listín k dohovoru u generálneho riaditeľa Medzinárodného úradu práce, a to čo možno najskôr, najlepšie do 31. decembra 2012. Rada preskúma pokrok dosiahnutý v ratifikácii do januára 2012.
   Článok 3
   Toto rozhodnutie je určené členským štátom.

      V Luxemburgu 7. júna 2010

            Za Radu

            predseda

         C. CORBACHO

      (1)  Súhlas z 5. mája 2010 (zatiaľ neuverejnený v úradnom vestníku) potvrdzujúci stanovisko zo 14. januára 2009 (zatiaľ neuverejnené v úradnom vestníku).


title: Rozhodnutie Rady 2008/669/SZBP zo 16. júna 2008 o uzavretí dohody medzi Európskou úniou a Guinejsko-bissauskou republikou o štatúte misie Európskej únie na podporu reformy sektora bezpečnosti v Guinejsko-bissauskej republike

text:
               14.8.2008

               SK

               Úradný vestník Európskej únie

               L 219/65

         ROZHODNUTIE RADY 2008/669/SZBP
   zo 16. júna 2008
   o uzavretí dohody medzi Európskou úniou a Guinejsko-bissauskou republikou o štatúte misie Európskej únie na podporu reformy sektora bezpečnosti v Guinejsko-bissauskej republike
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 24,
   so zreteľom na odporúčanie predsedníctva,
   keďže:

               (1)

               Dňa 19. novembra 2007 sa Rada vyjadrila, že akcia európskej bezpečnostnej a obrannej politiky (EBOP) na podporu reformy sektora bezpečnosti (security sector reform – SSR) v Guinei-Bissau by bola vhodná, bola by v súlade s činnosťou Európskeho rozvojového fondu a inou činnosťou Spoločenstva a tieto činnosti by dopĺňala.

               (2)

               Po druhej vyšetrovacej misii EÚ vyslanej v októbri 2007 Rada 10. decembra 2007 schválila všeobecnú koncepciu eventuálnej akcie v rámci EBOP na podporu SSR Guiney-Bissau.

               (3)

               Dňa 12. februára 2008 Rada prijala jednotnú akciu 2008/112/SZBP o misii Európskej únie na podporu reformy sektora bezpečnosti v Guinejsko-bissauskej republike (EU SSR GUINEA-BISSAU) (1).

               (4)

               Dohoda o štatúte misie Európskej únie na podporu reformy sektora bezpečnosti v Guinejsko-bissauskej republike bola dojednaná medzi Európskou úniou a Guinejsko-bissauskou republikou.

               (5)

               Táto dohoda by sa mala schváliť,

         ROZHODLA TAKTO:
   Článok 1
   Týmto sa v mene Únie schvaľuje Dohoda medzi Európskou úniou a Guinejsko-bissauskou republikou o štatúte misie Európskej únie na podporu reformy sektora bezpečnosti v Guinejsko-bissauskej republike.
   Text dohody je pripojený k tomuto rozhodnutiu (2).
   Článok 2
   Týmto sa predseda Rady poveruje určiť osobu(-y) splnomocnenú(-é) na podpis dohody s cieľom zaviazať Úniu (3).
   Článok 3
   Toto rozhodnutie nadobúda účinnosť dňom jeho prijatia.
   Článok 4
   Toto rozhodnutie sa uverejní v Úradnom vestníku Európskej únie.

      V Bruseli 16. júna 2008

            Za Radu

            predseda

         D. RUPEL

      (1)  Ú. v. EÚ L 40, 14.2.2008, s. 11.

      (2)  Pozri stranu 66 tohto úradného vestníka.

      (3)  Deň nadobudnutia platnosti dohody uverejní Generálny sekretariát Rady v Úradnom vestníku Európskej únie.
    ---documentbreak---

               14.8.2008

               SK

               Úradný vestník Európskej únie

               L 219/66

         PREKLAD
   DOHODA
   medzi Európskou úniou a Guinejsko-bissauskou republikou o štatúte misie Európskej únie na podporu reformy sektora bezpečnosti v Guinejsko-bissauskej republike
   EURÓPSKA ÚNIA, ďalej len „EÚ“,
   na jednej strane a
   GUINEJSKO-BISSAUSKÁ REPUBLIKA, ďalej len „hostiteľský štát“,
   na strane druhej,
   spolu ďalej len „strany“,
   BERÚC DO ÚVAHY:
   výmenu listov medzi generálnym tajomníkom/vysokým predstaviteľom pre spoločnú zahraničnú a bezpečnostnú politiku Javierom Solanom a Jeho Excelenciou prezidentom Guinejsko-bissauskej republiky Joãom Bernardom Vieirom o prípadnej misii Európskej únie na podporu reformy sektora bezpečnosti v Guinejsko-bissauskej republike,
   jednotnú akciu Rady 2008/112/SZBP z 12. februára 2008 o misii Európskej únie na podporu reformy sektora bezpečnosti v Guinejsko-bissauskej republike (EU SSR GUINEA-BISSAU) (1),
   skutočnosť, že touto dohodou nie sú dotknuté práva a povinnosti strán podľa medzinárodných dohôd a iných nástrojov, ktorými sa zriaďujú medzinárodné súdy a tribunály, vrátane štatútu Medzinárodného trestného súdu,
   SA DOHODLI TAKTO:
   Článok 1
   Rozsah pôsobnosti a vymedzenie pojmov
   1.   Táto dohoda sa vzťahuje na misiu Európskej únie a jej personál.
   2.   Táto dohoda sa uplatňuje iba na území hostiteľského štátu.
   3.   Na účely tejto dohody:

               a)

               „misia EU SSR Guinea-Bissau“ je misia EÚ v hostiteľskom štáte zriadená jednotnou akciou 2008/112/SZBP vrátane jej zložiek, síl, jednotiek, ústredia a personálu rozmiestneného na území hostiteľského štátu a prideleného k misii EU SSR Guinea-Bissau;

               b)

               „vedúci misie“ je vedúci misie EU SSR Guinea-Bissau, ktorého menuje Rada Európskej únie;

               c)

               „personál“ misie EU SSR je vedúci misie, personál vyslaný členskými štátmi a inštitúciami EÚ a nečlenskými štátmi EÚ, ktoré EÚ vyzvala, aby sa zúčastnili misie EU SSR Guinea-Bissau, medzinárodný personál prijatý do misie EU SSR Guinea-Bissau na zmluvnom základe, určený na prípravu, podporu a vykonávanie misie a personál vykonávajúci misiu pre vysielajúci štát alebo inštitúciu EÚ v rámci misie. Nezahŕňa zmluvných dodávateľov alebo miestny personál;

               d)

               „ústredie“ je hlavné ústredie misie EU SSR Guinea-Bissau v Bissau;

               e)

               „vysielajúci štát“ je ktorýkoľvek členský alebo nečlenský štát EÚ, ktorý vyslal personál na misiu EU SSR Guinea-Bissau;

               f)

               „zariadenia“ sú všetky budovy, priestory a pozemky potrebné na výkon činností misie EU SSR Guinea-Bissau, ako aj na ubytovanie personálu misie EU SSR Guinea-Bissau;

               g)

               „miestny personál“ znamená personál pozostávajúci zo štátnych príslušníkov alebo osôb s trvalým pobytom v hostiteľskom štáte.

         Článok 2
   Všeobecné ustanovenia
   1.   Misia EU SSR Guinea-Bissau a personál misie EU SSR Guinea-Bissau dodržiava zákony a iné právne predpisy hostiteľského štátu a zdržiava sa konania alebo činnosti, ktoré sú nezlúčiteľné s cieľmi misie.
   2.   Pokiaľ ide o výkon jej funkcií podľa tejto dohody, je misia EU SSR Guinea-Bissau samostatná. Hostiteľský štát rešpektuje unitárny a medzinárodný charakter misie EU SSR Guinea-Bissau.
   3.   Vedúci misie pravidelne informuje vládu hostiteľského štátu o počte členov personálu misie EU SSR Guinea-Bissau umiestnených na území hostiteľského štátu.
   Článok 3
   Identifikácia
   1.   Členom personálu misie EU SSR Guinea-Bissau sa poskytne identifikačná karta misie EU SSR Guinea-Bissau, prostredníctvom ktorej ich možno identifikovať a ktorú sú povinní vždy nosiť so sebou. Príslušným orgánom hostiteľského štátu sa poskytne vzor identifikačnej karty misie EU SSR Guinea-Bissau.
   2.   Vozidlá a iné dopravné prostriedky misie EU SSR Guinea-Bissau sú zreteľne označené identifikačnými označeniami a/alebo evidenčnými číslami misie EU SSR Guinea-Bissau, ktoré sa oznámia príslušným orgánom hostiteľského štátu.
   3.   Misia EU SSR Guinea-Bissau má právo vo svojom hlavnom ústredí a na iných miestach vyvesiť vlajku EÚ, samostatne alebo spolu s vlajkou hostiteľského štátu, podľa rozhodnutia vedúceho misie. Štátne vlajky alebo insígnie národných zložiek misie EU SSR Guinea-Bissau môžu byť vyvesené v priestoroch misie EU SSR Guinea-Bissau alebo umiestnené na vozidlách a uniformách na základe rozhodnutia veliteľa misie.
   Článok 4
   Prekračovanie hraníc a pohyb na území hostiteľského štátu
   1.   Personál, majetok a dopravné prostriedky misie EU SSR Guinea-Bissau prekračujú hranice hostiteľskej strany cez oficiálne hraničné prechody, námorné prístavy a cez medzinárodné letové koridory.
   2.   Hostiteľská strana umožní misii EU SSR Guinea-Bissau a personálu misie EU SSR Guinea-Bissau vstup na územie hostiteľského štátu a odchod z neho. Po preukázaní príslušnosti k misii je personál misie EU SSR Guinea-Bissau vyňatý z pasovej a colnej kontroly, vízových a imigračných predpisov a akejkoľvek formy imigračnej kontroly s výnimkou pasovej kontroly pri vstupe na územie hostiteľského štátu a odchode z neho.
   3.   Personál misie EU SSR Guinea-Bissau nepodlieha právnym predpisom hostiteľského štátu, ktoré upravujú registráciu a kontrolu cudzincov, nenadobúda však žiadne právo na získanie trvalého pobytu alebo bydliska na území hostiteľského štátu.
   4.   Majetok a dopravné prostriedky misie EU SSR Guinea-Bissau, ktoré vstupujú na územie hostiteľského štátu, prechádzajú ním alebo z neho vystupujú na účely podpory misie, sú oslobodené od všetkých požiadaviek na predloženie súpisov zásob alebo iných colných dokladov a od kontrol.
   5.   Vozidlá a lietadlá, ktoré sa používajú pre potreby misie nepodliehajú miestnym licenčným alebo registračným požiadavkám. Príslušné medzinárodné normy a predpisy sa naďalej uplatňujú. Ak je to potrebné, uzavrú sa dodatočné dojednania, ako je uvedené v článku 19.
   6.   Personál misie EU SSR Guinea-Bissau môže viesť motorové vozidlá, riadiť plavidlá a lietadlá na území hostiteľského štátu za podmienky, že má platný príslušný národný alebo medzinárodný vodičský preukaz, prípadne oprávnenie na riadenie lodí alebo lietadiel. Hostiteľský štát uznáva platnosť vodičských preukazov alebo oprávnení vydaných personálu misie EU SSR Guinea-Bissau bez dane alebo poplatku.
   7.   Misia EU SSR Guinea-Bissau a personál misie EU SSR Guinea-Bissau sa môžu spolu so svojimi vozidlami, lietadlami alebo akýmikoľvek inými dopravnými prostriedkami, vybavením a zásobami voľne a neobmedzene pohybovať na území hostiteľského štátu vrátane jeho výsostných vôd a vzdušného priestoru. Ak je to potrebné, v súlade s článkom 19 sa môžu uzavrieť dodatočné dojednania.
   8.   Personál misie EU SSR Guinea-Bissau a miestny personál zamestnaný misiou EU SSR Guinea-Bissau môže na účely misie používať cesty, mosty, trajekty, letiská a prístavy bez toho, aby podliehal povinnosti platiť clá, poplatky, mýta, dane a podobné náklady, ak cesta slúži na plnenie služobných povinností. Misia EU SSR Guinea-Bissau nie je oslobodená od primeraných poplatkov za služby, o ktoré požiada a ktoré jej boli poskytnuté, za podmienok, ktoré sa vzťahujú na služby poskytované personálu hostiteľského štátu.
   Článok 5
   Výsady a imunity misie EU SSR Guinea-Bissau, ktoré udeľuje hostiteľský štát
   1.   Zariadenia misie EU SSR Guinea-Bissau sú nedotknuteľné. Zástupcovia hostiteľského štátu do nich nesmú vstúpiť bez súhlasu vedúceho misie.
   2.   Zariadenia misie EU SSR Guinea-Bissau, ich vybavenie a ostatný majetok v nich, ako aj dopravné prostriedky požívajú imunitu voči prehliadke, zhabaniu, zaisteniu alebo exekúcii.
   3.   Misia EU SSR Guinea-Bissau, jej majetok a aktíva, bez ohľadu na to, kde sa nachádzajú alebo kto je ich držiteľom, požívajú imunitu voči každej forme súdneho konania.
   4.   Archív a dokumenty misie EU SSR Guinea-Bissau sú bez ohľadu na ich miesto, kde sa nachádzajú, vždy nedotknuteľné.
   5.   Úradná korešpondencia misie EU SSR Guinea-Bissau je nedotknuteľná. Úradná korešpondencia je všetka korešpondencia týkajúca sa misie a jej funkcií.
   6.   Pokiaľ ide o kupovaný alebo dovážaný tovar, poskytované služby a zariadenia, ktoré misia EU SSR Guinea-Bissau využíva na účely misie, je misia EU SSR Guinea-Bissau oslobodená od všetkých vnútroštátnych, regionálnych a obecných odvodov, daní a poplatkov podobného charakteru. Misia EU SSR Guinea-Bissau nie je oslobodená od odvodov, daní alebo poplatkov, ktoré predstavujú odplatu za poskytnuté služby.
   7.   Hostiteľský štát povolí vstup tovaru pre misiu a udelí výnimku z uplatňovania všetkých ciel, poplatkov, mýta, daní a podobných nákladov okrem poplatkov za skladovanie, dopravu a iné poskytnuté služby.
   Článok 6
   Výsady a imunity personálu misie EU SSR Guinea-Bissau, ktoré udeľuje hostiteľský štát
   1.   Personál misie EU SSR Guinea-Bissau nepodlieha žiadnej forme zatknutia alebo zadržania.
   2.   Dokumenty, korešpondencia a majetok personálu misie EU SSR Guinea-Bissau požívajú nedotknuteľnosť s výnimkou opatrení na exekúciu, ktoré sú povolené podľa odseku 6.
   3.   Personál misie EU SSR Guinea-Bissau za všetkých okolností požíva imunitu voči trestnej právomoci hostiteľského štátu. Vysielajúci štát alebo dotknutá inštitúcia EÚ sa môže podľa okolností zriecť imunity personálu misie EU SSR Guinea-Bissau voči trestnej právomoci. Takéto vzdanie musí byť vždy výslovné.
   4.   Personál misie EU SSR Guinea-Bissau požíva imunitu voči občianskej a správnej právomoci hostiteľského štátu, pokiaľ ide o slová vyslovené alebo napísané a o všetky činy vykonané pri výkone služobných funkcií. Ak sa proti personálu misie EU SSR Guinea-Bissau začne akékoľvek občianske konanie pre súdom hostiteľského štátu, ihneď o tom bude oboznámený veliteľ ozbrojených síl EÚ a príslušný orgán vysielajúceho štátu alebo inštitúcia EÚ. Pred začatím konania pred súdom vedúci misie a príslušný orgán vysielajúceho štátu alebo inštitúcia EÚ súdu potvrdí, či daný čin spáchal príslušník personálu misie EU SSR Guinea-Bissau pri výkone služobných funkcií. Ak bol čin spáchaný pri výkone služobných funkcií, konanie sa nezačne a uplatnia sa ustanovenia článku 16. Ak čin nebol spáchaný pri výkone služobných funkcií, môže konanie pokračovať. Potvrdenie vedúceho misie a príslušného orgánu vysielajúceho štátu alebo inštitúcie EÚ je záväzné pre súdnu právomoc hostiteľského štátu, ktorý ho nemôže napadnúť.
   Začatie konania zo strany člena personálu misie EU SSR Guinea-Bissau vylučuje, aby sa odvolával na imunitu voči súdnej právomoci v súvislosti so žalobou/odvolaním priamo spojeným s hlavnou sťažnosťou.
   5.   Člen personálu misie EU SSR Guinea-Bissau nie je povinný poskytnúť svedeckú výpoveď.
   6.   Vo vzťahu k členovi personálu misie EU SSR Guinea-Bissau nemožno prijať opatrenia na exekúciu okrem prípadu, keď sa proti nemu začne občianskoprávne konanie, ktoré sa nevzťahuje na jeho služobné funkcie. Majetok personálu misie EU SSR Guinea-Bissau, o ktorom vedúci misie potvrdí, že je potrebný na plnenie služobných funkcií, je oslobodený od zabavenia na účely splnenia povinnosti uloženej rozsudkom, rozhodnutím alebo rozkazom. V občianskoprávnych konaniach personál misie EU SSR Guinea-Bissau nepodlieha žiadnym obmedzeniam osobnej slobody alebo iným obmedzujúcim opatreniam.
   7.   Imunita personálu misie EU SSR Guinea-Bissau voči súdnej právomoci hostiteľského štátu ho neoslobodzuje od súdnej právomoci príslušného vysielajúceho štátu.
   8.   Personál misie EU SSR Guinea-Bissau je v súvislosti so službami poskytovanými misii EU SSR Guinea-Bissau vylúčený z predpisov o sociálnom zabezpečení, ktoré môžu platiť v hostiteľskom štáte.
   9.   Personál misie EU SSR Guinea-Bissau je oslobodený od akejkoľvek formy zdaňovania mzdy a požitkov v hostiteľskom štáte, ktoré mu vypláca misia EU SSR Guinea-Bissau alebo vysielajúci štát, ako aj zdaňovania akéhokoľvek príjmu, ktorý pochádza z územia mimo hostiteľského štátu.
   10.   Hostiteľský štát povolí v súlade s takými zákonmi a nariadeniami, aké môže prijať, vstup tovaru pre osobné použitie personálu misie EU SSR Guinea-Bissau a udelí výnimku z uplatňovania všetkých ciel, daní a súvisiacich poplatkov okrem poplatkov za skladovanie, dopravu a podobné služby. Hostiteľský štát povolí aj vývoz takéhoto tovaru. Personál misie EU SSR Guinea-Bissau je pri nákupe tovaru a služieb na domácom trhu oslobodený od dane z pridanej hodnoty a daní v súlade so zákonmi hostiteľského štátu.
   11.   Batožina personálu misie EU SSR Guinea-Bissau je oslobodená od kontroly, pokiaľ neexistujú závažné dôvody predpokladať, že obsahuje tovar, ktorý nie je pre osobnú potrebu personálu misie EU SSR Guinea-Bissau, alebo tovar, ktorého dovoz alebo vývoz zakazuje zákon alebo ktorý podlieha kontrole podľa karanténnych predpisov hostiteľského štátu. Takáto kontrola sa uskutoční iba za prítomnosti dotknutého člena personálu misie EU SSR Guinea-Bissau alebo splnomocneného zástupcu misie EU SSR Guinea-Bissau.
   Článok 7
   Miestny personál
   Miestny personál požíva výsady a imunity iba v rozsahu, ktorý povoľuje hostiteľský štát. Hostiteľský štát však nad týmto personálom vykonáva svoju súdnu právomoc tak, aby pritom zbytočne nezasahoval do výkonu funkcií misie.
   Článok 8
   Trestná právomoc
   Príslušné orgány vysielajúceho štátu majú právo vykonávať na území hostiteľského štátu všetku trestnú a disciplinárnu právomoc, ktorú im udeľuje právo vysielajúceho štátu, pokiaľ ide o všetkých členov personálu misie EU SSR Guinea-Bissau podliehajúcich príslušnému právu vysielajúceho štátu.
   Článok 9
   Bezpečnosť
   1.   Hostiteľský štát je prostredníctvom svojich vlastných kapacít plne zodpovedný za bezpečnosť personálu misie EU SSR Guinea-Bissau.
   2.   Na tento účel hostiteľský štát prijme všetky opatrenia potrebné na ochranu a bezpečnosť misie EU SSR Guinea-Bissau a jej personálu. Akékoľvek osobitné ustanovenia navrhnuté hostiteľským štátom sa musia pred ich vykonaním dohodnúť s vedúcim misie. Hostiteľský štát povoľuje a bezplatne podporuje činnosti týkajúce sa evakuácie personálu misie EU SSR Guinea-Bissau zo zdravotných dôvodov. Ak je to potrebné, uzavrú sa dodatočné dojednania, ako je uvedené v článku 19.
   Článok 10
   Uniforma
   1.   Personál misie EU SSR Guinea-Bissau nosí národnú uniformu alebo civilný odev s charakteristickým označením misie EU SSR Guinea-Bissau.
   2.   Nosenie uniformy podlieha pravidlám, ktoré vydáva vedúci misie.
   Článok 11
   Spolupráca a prístup k informáciám
   1.   Hostiteľský štát v plnej miere spolupracuje a podporuje misiu EU SSR Guinea-Bissau a personál misie EU SSR Guinea-Bissau.
   2.   Na základe žiadosti, a ak je to potrebné na plnenie poslania misie EU SSR Guinea-Bissau, poskytne hostiteľský štát personálu misie EU SSR Guinea-Bissau účinný prístup k:

               a)

               budovám, zariadeniam, miestam a úradným vozidlám pod kontrolou hostiteľského štátu;

               b)

               dokumentom, materiálom a informáciám pod jej kontrolou, ktoré sú dôležité pre mandát misie EU SSR Guinea-Bissau.

         Ak je to potrebné, uzavrú sa dodatočné dojednania, ako je uvedené v článku 19.
   3.   Vedúci misie a hostiteľský štát sa pravidelne radia a prijímajú vhodné opatrenia na zabezpečenie úzkeho a vzájomného prepojenia na každej úrovni. Hostiteľský štát môže vymenovať styčného dôstojníka pre misiu EU SSR Guinea-Bissau.
   Článok 12
   Podpora hostiteľského štátu a uzatváranie zmlúv
   1.   Hostiteľský štát súhlasí, že na žiadosť misie EU SSR Guinea-Bissau pomôže pri hľadaní vhodných zariadení.
   2.   Hostiteľský štát na základe žiadosti bezplatne poskytne zariadenia vo svojom vlastníctve a zariadenia vo vlastníctve súkromných právnych subjektov, ak sú takéto zariadenia k dispozícii a ak sa o ne požiada na účely výkonu správnych a prevádzkových činností misie EU SSR Guinea-Bissau.
   3.   Hostiteľský štát v rámci svojich možností a kapacít pomáha pri príprave, zriadení, výkone a podpore misie vrátane spoločných priestorov a vybavenia pre odborníkov misie EU SSR Guinea-Bissau.
   4.   Pomoc a podpora misie zo strany hostiteľského štátu sa poskytuje za rovnakých podmienok ako pomoc a podpora poskytovaná personálu hostiteľského štátu.
   5.   Právo, ktoré sa uplatňuje pri zmluvách uzavretých misiou EU SSR Guinea-Bissau v hostiteľskom štáte, určia príslušné zmluvy.
   6.   Zmluva môže stanoviť, že konanie na urovnanie sporov uvedené v článku 16 ods. 3 a 4 sa uplatňuje na spory, ktoré vznikli z uplatňovania zmluvy.
   Článok 13
   Zmena zariadení
   Misia EU SSR Guinea-Bissau je oprávnená stavať, meniť alebo inak upravovať zariadenia podľa svojich prevádzkových požiadaviek.
   Za tieto stavby, zmeny alebo úpravy nežiada hostiteľský štát od misie EU SSR Guinea-Bissau kompenzáciu.
   Článok 14
   Zosnulí členovia personálu misie EU SSR Guinea-Bissau
   1.   Vedúci misie má právo prijať a vykonať vhodné opatrenia na repatriáciu zosnulých členov personálu misie EU SSR Guinea-Bissau, ako aj ich osobného majetku.
   2.   Bez súhlasu vysielajúceho štátu a prítomnosti zástupcu misie EU SSR Guinea-Bissau a/alebo dotknutého štátu sa nesmie uskutočniť pitva žiadneho zosnulého člena misie EU SSR Guinea-Bissau.
   3.   V záujme rýchlej repatriácie zosnulého člena personálu misie EU SSR Guinea-Bissau spolupracuje hostiteľský štát a misia EU SSR Guinea-Bissau v maximálnej možnej miere.
   Článok 15
   Oznámenia
   1.   Misia EU SSR Guinea-Bissau môže zriaďovať a prevádzkovať vysielacie a prijímacie rádiové stanice, ako aj satelitné systémy. Spolupracuje s príslušnými orgánmi hostiteľského štátu s cieľom vyhnúť sa konfliktom pri používaní vhodných frekvencií. Hostiteľský štát zaručí bezplatný prístup k frekvenčnému spektru.
   2.   Misia EU SSR Guinea-Bissau má právo na neobmedzenú komunikáciu prostredníctvom rádia (vrátane satelitného, mobilného alebo prenosného rádia), telefónu, telegrafu, faxu a ostatných prostriedkov, ako aj právo inštalovať zariadenia potrebné na udržiavanie takejto komunikácie v rámci zariadení misie EU SSR Guinea-Bissau a medzi nimi vrátane kladenia káblov a pozemných vedení na účely operácie.
   3.   V rámci vlastných zariadení môže misia EU SSR Guinea-Bissau vykonávať opatrenia potrebné na doručovanie pošty adresovanej do a z misie EU SSR Guinea-Bissau a/alebo členom alebo od členov personálu misie EU SSR Guinea-Bissau.
   Článok 16
   Nároky v prípade úmrtia, zranenia, škody alebo straty
   1.   Misia EU SSR Guinea-Bissau a personál misie EU SSR Guinea-Bissau nenesie zodpovednosť za škody alebo straty na civilnom alebo štátnom majetku, ktoré súvisia s prevádzkovými potrebami, alebo za škody alebo straty spôsobené činnosťami v súvislosti s občianskymi nepokojmi alebo s ochranou misie EU SSR Guinea-Bissau.
   2.   S cieľom dosiahnuť priateľské urovnanie sa nároky na náhradu škody alebo straty na civilnom alebo štátnom majetku, na ktoré sa nevzťahuje odsek 1, ako aj nároky v prípade úmrtia alebo zranenia osôb a nároky na náhradu škody alebo straty na majetku misie EU SSR Guinea-Bissau postúpia misii EU SSR Guinea-Bissau prostredníctvom príslušných orgánov hostiteľského štátu, pokiaľ ide o nároky vznesené právnickými alebo fyzickými osobami z hostiteľského štátu, alebo sa postúpia príslušným orgánom hostiteľského štátu, pokiaľ ide o nároky, ktoré vzniesla misia EU SSR Guinea-Bissau.
   3.   V prípade, že nemožno dosiahnuť priateľské urovnanie, nárok sa predloží komisii pre nároky, ktorá pozostáva v rovnakej miere zo zástupcov misie EU SSR Guinea-Bissau a zástupcov hostiteľského štátu. Urovnanie nárokov sa dosiahne spoločnou dohodou.
   4.   Ak nemožno dosiahnuť urovnanie nárokov v rámci komisie pre nároky, spor:

               a)

               v prípade nárokov do výšky 40 000 EUR vrátane sa urovná diplomatickou cestou medzi zástupcami hostiteľského štátu a EÚ;

               b)

               v prípade nárokov, ktoré prekračujú sumu uvedenú v písmene a) sa predloží rozhodcovskému súdu, ktorého rozhodnutia sú záväzné.

         5.   Rozhodcovský súd pozostáva z troch rozhodcov, pričom jedného rozhodcu menuje hostiteľský štát, druhého rozhodcu menuje misia EU SSR Guinea-Bissau a tretieho rozhodcu menuje spoločne hostiteľský štát a misia EU SSR Guinea-Bissau. Ak jedna zo strán nevymenuje rozhodcu do dvoch mesiacov alebo ak sa pri vymenovaní tretieho rozhodcu nedosiahne dohoda medzi hostiteľským štátom a misiou EU SSR Guinea-Bissau, dotknutého rozhodcu vymenuje predseda Súdneho dvora Európskych spoločenstiev.
   6.   Medzi misiou EU SSR Guinea-Bissau a správnymi orgánmi hostiteľského štátu sa uzavrie správna dohoda s cieľom určiť právomoci komisie pre nároky a rozhodcovského súdu, postup uplatniteľný v rámci týchto orgánov a podmienky, za ktorých sa majú nároky vznášať.
   Článok 17
   Spojenie a spory
   1.   Všetky otázky, ktoré vzniknú v súvislosti s uplatňovaním tejto dohody, spoločne preskúmajú zástupcovia misie EU SSR Guinea-Bissau a príslušné orgány hostiteľského štátu.
   2.   Ak nedôjde k urovnaniu, spory týkajúce sa výkladu alebo uplatňovania tejto dohody sa urovnajú medzi hostiteľským štátom a zástupcami EÚ výlučne diplomatickou cestou.
   Článok 18
   Iné ustanovenia
   1.   Ak táto dohoda odkazuje na výsady, imunity a práva misie EU SSR Guinea-Bissau a personálu misie EU SSR Guinea-Bissau, vláda hostiteľského štátu je zodpovedná za vykonávanie a dodržiavanie takýchto imunít, výsad a práv zo strany príslušných miestnych orgánov hostiteľského štátu.
   2.   Žiadne ustanovenie tejto dohody nemá za cieľ alebo sa nechápe ako odchýlka od žiadnych práv, ktorých sa môže dovolať členský štát EÚ alebo iný štát, ktorý prispieva na misiu EU SSR Guinea-Bissau podľa iných dohôd.
   Článok 19
   Vykonávacie dojednania
   Na účely uplatňovania tejto dohody môžu prevádzkové, správne a technické otázky podliehať osobitným dojednaniam, ktoré sa uzavrú medzi vedúcim misie a správnymi orgánmi hostiteľského štátu.
   Článok 20
   Nadobudnutie platnosti a skončenie platnosti
   1.   Táto dohoda nadobúda platnosť dňom jej podpisu a zostáva v platnosti do dňa odchodu posledného člena personálu misie EU SSR Guinea-Bissau, ktorý oznámi misia EU SSR Guinea-Bissau.
   2.   Bez ohľadu na odsek 1 ustanovenia obsiahnuté v článku 4 ods. 8, článku 5 ods. 1 až 3, článku 5 ods. 6 a 7, článku 6 ods. 1, 3, 4, 6, článku 6 ods. 8 až 10, článkov 13 a 16 sa považujú za ustanovenia, ktoré sa začali uplatňovať dňom rozmiestnenia prvých členov personálu misie EU SSR Guinea-Bissau, ak tento deň predchádzal dňu nadobudnutia platnosti tejto dohody.
   3.   Túto dohodu možno zmeniť a doplniť písomnou dohodou zmluvných strán.
   4.   Skončením platnosti tejto dohody nie sú dotknuté práva alebo povinnosti vyplývajúce z vykonávania tejto dohody pred skončením jej platnosti.

      V Bissau 11. júla 2008 v dvoch pôvodných vyhotoveniach v portugalskom jazyku.

            Za Európsku úniu

         J.-F. PAROT

            Za Guinejsko-bissauskú republiku

         M.-C. NOBRE CABRAL

      (1)  Ú. v. EÚ L 40, 14.2.2008, s. 11.


title: Rozhodnutie Rady zo 7. októbra 2013 , ktorým sa vymenúvajú a nahrádzajú členovia riadiacej rady Európskeho strediska pre rozvoj odborného vzdelávania

text:
               31.10.2013

               SK

               Úradný vestník Európskej únie

               C 317/3

         ROZHODNUTIE RADY
   zo 7. októbra 2013,
   ktorým sa vymenúvajú a nahrádzajú členovia riadiacej rady Európskeho strediska pre rozvoj odborného vzdelávania
   2013/C 317/03
   RADA EURÓPSKEJ ÚNIE,
   so zreteľom na nariadenie Rady (EHS) č. 337/75 z 10. februára 1975, ktorým sa zriaďuje Európske stredisko pre rozvoj odborného vzdelávania, a najmä na jeho článok 4 (1),
   so zreteľom na kandidatúru, ktorú Rade predložila cyperská vláda,
   so zreteľom na kandidatúru, ktorú Rade predložila lotyšská vláda,
   keďže:

               (1)

               Rada rozhodnutím zo 16. júla 2012 (2) vymenovala členov riadiacej rady Európskeho strediska pre rozvoj odborného vzdelávania na obdobie od 18. septembra 2012 do 17. septembra 2015.

               (2)

               V dôsledku odstúpenia pána Georga PAPAGEORGIOUA je pre Cyprus k dispozícii jedno miesto člena riadiacej rady strediska v kategórii zástupcov vlády.

               (3)

               V dôsledku odstúpenia pána Janisa GAIGALSA je pre Lotyšsko k dispozícii jedno miesto člena riadiacej rady strediska v kategórii zástupcov vlády.

               (4)

               Členovia riadiacej rady strediska by sa mali vymenovať na zvyšný čas funkčného obdobia, ktoré trvá do 17. septembra 2015,

         ROZHODLA TAKTO:
   Jediný článok
   Týmto sa na zvyšok funkčného obdobia, ktoré trvá do 17. septembra 2015, za členov riadiacej rady Európskeho strediska pre rozvoj odborného vzdelávania vymenúvajú:

      ZÁSTUPCOVIA VLÁDY:

               CYPRUS

               pán George PANAYIDES

               LOTYŠSKO

               pani Sanda LIEPIŅA

      V Luxemburgu 7. októbra 2013

            Za Radu

            predseda

         J. BERNATONIS

      (1)  Ú. v. ES L 39, 13.2.1975, s. 1.

      (2)  Ú. v. EÚ C 228, 31.7.2012, s. 3.


title: Rozhodnutie Rady (SZBP) 2017/1869 zo 16. októbra 2017 o poradnej misii Európskej únie na podporu reformy sektora bezpečnosti v Iraku (EUAM Iraq)

text:
               17.10.2017

               SK

               Úradný vestník Európskej únie

               L 266/12

         ROZHODNUTIE RADY (SZBP) 2017/1869
   zo 16. októbra 2017
   o poradnej misii Európskej únie na podporu reformy sektora bezpečnosti v Iraku (EUAM Iraq)
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28, článok 42 ods. 4 a článok 43 ods. 2,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 19. júna 2017 opätovne potvrdila neochvejnú podporu jednoty, zvrchovanosti a územnej celistvosti Iraku zo strany Únie a zdôraznila význam bezpečnosti a právneho štátu pre stabilitu v Iraku. Rada oznámila, že EÚ v reakcii na žiadosť irackých orgánov skúma možnosť nasadenia poradného a pomocného tímu Únie pre reformu sektora bezpečnosti, ktorý by mal pomáhať v reformnom procese v spolupráci a v súlade s ďalšími medzinárodnými partnermi.

               (2)

               Rada 17. júla 2017 schválila koncepciu krízového riadenia pre prípadnú civilnú misiu SBOP na podporu reformy sektora bezpečnosti v Iraku.

               (3)

               Predseda vlády Iraku 24. augusta 2017 v liste vysokému predstaviteľovi Únie pre zahraničné veci a bezpečnostnú politiku (VP) uvítal plánovanú misiu.

               (4)

               V nadväznosti na odporúčanie riaditeľa útvaru pre plánovanie a vedenie civilných operácií by sa misia mala začať.

               (5)

               Politický a bezpečnostný výbor (PBV) by mal pod vedením Rady a vysokého predstaviteľa vykonávať politickú kontrolu nad misiou, poskytovať jej strategické vedenie a prijímať príslušné rozhodnutia v súlade s článkom 38 tretím odsekom Zmluvy o Európskej únii (Zmluvy o EÚ).

               (6)

               Pre túto misiu by sa mala aktivovať zložka stáleho monitorovania.

               (7)

               Táto misia sa uskutoční v situácii, ktorá sa môže zhoršiť a ktorá by mohla poškodiť dosahovanie cieľov vonkajšej činnosti Únie uvedených v článku 21 Zmluvy o EÚ,

         PRIJALA TOTO ROZHODNUTIE:
   Článok 1
   Poslanie
   Únia týmto zriaďuje a začína poradnú misiu Európskej únie na podporu reformy sektora bezpečnosti v Iraku (EUAM Iraq).
   Článok 2
   Ciele
   Strategickými cieľmi misie EUAM Iraq sú:

               1.

               poskytovať poradenstvo a odborné znalosti irackým orgánom na strategickej úrovni s cieľom prispievať k vykonávaniu irackej národnej bezpečnostnej stratégie;

               2.

               analyzovať, posudzovať a identifikovať príležitosti na prípadnú ďalšiu angažovanosť Únie v záujme podpory potrieb reformy sektora bezpečnosti v Iraku z dlhodobého hľadiska;

               3.

               pomáhať delegácii Únie v Iraku v koordinácii podpory zo strany Únie a členských štátov v oblasti reformy sektora bezpečnosti v Iraku.

         Článok 3
   Úlohy
   1.   Na splnenie cieľov stanovených v článku 2 bode 1 misia EUAM Iraq:

               a)

               podporuje národný protiteroristický výbor pri vykonávaní národnej stratégie boja proti terorizmu a pri určovaní čiastkových stratégií a akčných plánov na jej vykonávanie;

               b)

               podporuje riaditeľstvo pre plánovanie v rámci ministerstva vnútra pri plánovaní inštitucionálnych reforiem tohto ministerstva vrátane policajných služieb ako súčasť vykonávania národnej bezpečnostnej stratégie;

               c)

               prispieva k vypracúvaniu národnej stratégie pre boj proti organizovanej trestnej činnosti, ktoré vedie oddelenie pre organizovanú trestnú činnosť v rámci ministerstva vnútra.

         2.   V záujme splnenia cieľov stanovených v článku 2 bode 2 misia EUAM Iraq:

               a)

               mapuje prebiehajúce činnosti na podporu sektora civilnej bezpečnosti vrátane bezpečnosti hraníc a identifikuje poznatky a nedostatky;

               b)

               v koordinácii s medzinárodnými darcami identifikuje kľúčové projekty zamerané na rýchle výsledky v krátkodobom horizonte, do ktorých by sa mohli zapojiť inštitúcie Únie alebo členské štáty;

               c)

               identifikuje strednodobé až dlhodobé potreby a možnosti pre možnú budúcu angažovanosť v oblasti reformy sektora bezpečnosti s cieľom v prípade potreby formovať a podporovať politicko-strategické plánovanie Únie pre takúto prípadnú angažovanosť;

               d)

               prispieva k riadeniu a realizácii štruktúry reformy sektora bezpečnosti v rámci spoločného sekretariátu.

         3.   Misia EUAM Iraq pomáha delegácii Únie v Iraku pri koordinácii podpory zo strany Únie a členských štátov v oblasti reformy sektora bezpečnosti v Iraku.
   4.   Misia EUAM Iraq zabezpečuje, aby boli hľadiská ľudských práv a rodových otázok začlenené do jej úloh a aby politiky a plány vytvorené s jej podporou boli v súlade s medzinárodnými normami a záväzkami v oblasti ľudských práv a rodových otázok.
   5.   Misia EUAM Iraq zabezpečuje, aby opatrenia na boj proti organizovanej trestnej činnosti zahŕňali boj proti nelegálnej migrácii, obchodovaniu so zbraňami a drogami, počítačovej kriminalite a proti nedovolenému obchodovaniu s kultúrnymi objektmi a ich ničeniu. Boj proti nedovolenému obchodovaniu s kultúrnymi objektmi a ich ničeniu sa povedie na mieste v úzkej koordinácii so všetkými relevantnými partnermi, najmä v súčinnosti s organizáciou UNESCO a Globálnou koalíciou(.
   6.   Misia EUAM Iraq neplní žiadnu výkonnú funkciu.
   Článok 4
   Hierarchia velenia a štruktúra
   1.   Misia EUAM Iraq má ako operácia krízového riadenia jednotnú hierarchiu velenia.
   2.   Misia EUAM Iraq má svoje veliteľstvo v Bagdade.
   3.   Misia EUAM Iraq je štruktúrovaná v súlade s plánovacími dokumentmi.
   Článok 5
   Veliteľ civilnej operácie
   1.   Veliteľom civilnej operácie EUAM Iraq je riaditeľ útvaru pre plánovanie a vedenie civilných operácií (CPCC). CCPC je veliteľovi civilnej operácie k dispozícii na účely plánovania a vedenia misie EUAM Iraq.
   2.   Veliteľ civilnej operácie velí misii EUAM Iraq a riadi ju na strategickej úrovni, pričom podlieha politickej kontrole a strategickému riadeniu zo strany Politického a bezpečnostného výboru (PBV) a celkovej právomoci vysokého predstaviteľa pre zahraničné veci a bezpečnostnú politiku (VP).
   3.   Veliteľ civilnej operácie zabezpečuje v súvislosti s vedením operácií riadne a efektívne vykonávanie rozhodnutí Rady ako aj PBV, a to aj tým, že vedúcemu misie dáva podľa potreby pokyny na strategickej úrovni a poskytuje mu poradenstvo a technickú podporu. Veliteľ civilnej operácie podáva prostredníctvom VP správy Rade.
   4.   Všetok vyslaný personál zostáva v plnom rozsahu pod velením vnútroštátnych orgánov vysielajúceho štátu v súlade s jeho vnútroštátnymi pravidlami alebo dotknutej inštitúcie Únie alebo Európskej služby pre vonkajšiu činnosť (ESVČ). Tieto orgány odovzdajú veliteľovi civilnej operácie operačnú kontrolu nad svojím personálom.
   5.   Veliteľ civilnej operácie má celkovú zodpovednosť za zabezpečenie toho, aby sa zo strany Únie riadne plnila povinnosť starostlivosti.
   6.   Veliteľ civilnej operácie a vedúci delegácie Únie v Iraku sa podľa potreby navzájom radia.
   Článok 6
   Vedúci misie
   1.   Pán Markus RITTER je týmto menovaný za vedúceho misie.
   2.   Vedúci misie nesie zodpovednosť za misiu EUAM Iraq, velí jej a riadi ju na mieste pôsobenia. Vedúci misie je priamo zodpovedný veliteľovi civilnej operácie a koná v súlade s jeho pokynmi.
   3.   Vedúci misie zastupuje misiu EUAM Iraq v oblasti jej zodpovednosti.
   4.   Vedúci misie nesie administratívnu a logistickú zodpovednosť za misiu EUAM Iraq, okrem iného zodpovednosť za prostriedky, zdroje a informácie, ktoré sa misii EUAM Iraq poskytli. Vedúci misie môže v rámci svojej celkovej zodpovednosti delegovať riadiace úlohy týkajúce sa personálu a finančných záležitostí na členov personálu misie EUAM Iraq.
   5.   Vedúci misie zodpovedá za disciplinárnu kontrolu personálu EUAM Iraq. Disciplinárne konania voči vyslanému personálu vykonávajú vnútroštátne orgány vysielajúceho štátu v súlade s vnútroštátnymi pravidlami, dotknutá inštitúcia Únie alebo ESVČ.
   6.   Vedúci misie zabezpečuje náležité zviditeľnenie misie EUAM Iraq.
   7.   Vedúci misie podľa potreby koordinuje činnosť s ostatnými aktérmi Únie na mieste. Bez toho, aby bola dotknutá hierarchia velenia, vedúceho misie na miestnej úrovni politicky usmerňuje vedúci delegácie Únie v Iraku.
   Článok 7
   Personál
   1.   Misiu EUAM Iraq tvorí najmä personál, ktorý vyslali členské štáty, inštitúcie Únie a ESVČ. Každý členský štát, každá inštitúcia Únie a ESVČ znášajú náklady na každého člena personálu, ktorého vyslali, vrátane nákladov na cestu na miesto nasadenia a späť, miezd, zdravotného poistenia a príspevkov iných ako sú príslušné diéty.
   2.   Členský štát, inštitúcia Únie alebo ESVČ, ktoré členov personálu vyslali, zodpovedajú za riešenie akýchkoľvek nárokov súvisiacich s vyslaním, ktoré títo vyslaní členovia personálu uplatnia alebo ktoré sa ich týkajú, a za začatie akéhokoľvek konania voči takýmto osobám.
   3.   Misia EUAM Iraq môže tiež na zmluvnom základe zamestnávať medzinárodný a miestny personál, pokiaľ požadované funkcie nemôžu zabezpečovať členovia personálu vyslaní členskými štátmi. V riadne odôvodnených výnimočných prípadoch, keď nie sú k dispozícii vhodní uchádzači z členských štátov, sa podľa potreby môžu na zmluvnom základe zamestnávať štátni príslušníci zúčastňujúcich sa tretích štátov.
   4.   Podmienky zamestnania a práva a povinnosti medzinárodného a miestneho personálu sa ustanovia v zmluvách medzi misiou EUAM Iraq a dotknutým členom personálu.
   Článok 8
   Štatút misie EUAM Iraq a jej personálu
   Štatút misie EUAM Iraq a jej personálu a prípadne aj výsady, imunity a ďalšie záruky potrebné na vykonávanie a plynulý priebeh misie EUAM Iraq sú predmetom dohody uzavretej podľa článku 37 Zmluvy o EÚ a sú v súlade s postupom ustanoveným v článku 218 Zmluvy o fungovaní Európskej Únie.
   Článok 9
   Politická kontrola a strategické riadenie
   1.   Misiu EUAM Iraq politicky kontroluje a strategicky riadi PBV pod vedením Rady a VP. Rada týmto poveruje PBV, aby prijímal na tento účel príslušné rozhodnutia v súlade s článkom 38 ods. 3 Zmluvy o EÚ. Toto oprávnenie zahŕňa právomoc vymenovať vedúceho misie na návrh VP a právomoc meniť operačný plán (OPLAN). Rada si ponecháva právomoc rozhodovať o cieľoch a o ukončení misie EUAM Iraq.
   2.   PBV pravidelne podáva Rade správy.
   3.   Veliteľ civilnej operácie a vedúci misie pravidelne a podľa potreby podávajú PBV správy o otázkach, za ktoré sú zodpovední.
   Článok 10
   Účasť tretích štátov
   1.   Bez toho, aby bola dotknutá autonómia rozhodovania Únie a jej jednotný inštitucionálny rámec, sa tretie štáty môžu vyzvať, aby k misii EUAM Iraq prispeli, a to za predpokladu, že budú znášať náklady na vyslanie svojho personálu vrátane miezd, poistenia proti akémukoľvek riziku, diét a nákladov na cestu do Iraku a späť a že podľa potreby prispejú na prevádzkové náklady misie EUAM Iraq.
   2.   Tretie štáty, ktoré prispievajú k misii EUAM Iraq, majú vo vzťahu ku každodennému riadeniu misie EUAM Iraq rovnaké práva a povinnosti ako členské štáty.
   3.   Rada týmto poveruje PBV, aby prijímal príslušné rozhodnutia o prijatí navrhovaných príspevkov a o zriadení výboru prispievateľov.
   4.   Podrobnosti týkajúce sa účasti tretích štátov sa stanovia v dohodách, ktoré sa uzavrú v súlade s článkom 37 Zmluvy o EÚ. Ak Únia a tretí štát uzavrú alebo uzavreli dohodu, ktorou sa ustanovuje rámec účasti tohto tretieho štátu na operáciách krízového riadenia Únie, v kontexte misie EUAM Iraq sa uplatňujú ustanovenia tejto dohody.
   Článok 11
   Bezpečnosť
   1.   Veliteľ civilnej operácie riadi plánovanie bezpečnostných opatrení, ktoré vykonáva vedúci misie, a zabezpečuje, aby ich misia EUAM Iraq vykonávala riadne a účinne v súlade s článkom 5.
   2.   Vedúci misie zodpovedá za bezpečnosť misie EUAM Iraq a za dodržiavanie minimálnych bezpečnostných požiadaviek, ktoré sa na misiu EUAM Iraq vzťahujú, v súlade s politikou Únie týkajúcou sa bezpečnosti personálu nasadeného mimo Únie v operačnej kapacite podľa hlavy V Zmluvy o EÚ, ako aj za jej podporné nástroje.
   3.   Vedúcemu misie pomáha bezpečnostný úradník misie, ktorý mu podáva správy a zároveň udržiava úzke služobné vzťahy s ESVČ.
   4.   Personál misie EUAM Iraq sa pred nastúpením do služby zúčastní na povinnej bezpečnostnej príprave v súlade s operačným plánom (OPLAN). Pravidelne tiež absolvuje doškoľovanie na mieste pôsobenia, ktoré organizuje bezpečnostný úradník misie.
   5.   Vedúci misie zabezpečuje ochranu utajovaných skutočností EÚ v súlade s rozhodnutím Rady 2013/488/EÚ (1).
   Článok 12
   Zložka stáleho monitorovania
   Pre misiu EUAM Iraq sa aktivuje zložka stáleho monitorovania.
   Článok 13
   Právne ustanovenia
   V miere potrebnej na vykonávanie tohto rozhodnutia má misia EUAM Iraq právomoc obstarávať služby a dodávky, uzatvárať zmluvy a administratívne dojednania, zamestnávať personál, vlastniť bankové účty, nadobúdať majetok a užívať ho, plniť si záväzky a vystupovať pred súdom ako účastník konania.
   Článok 14
   Finančné ustanovenia
   1.   Finančná referenčná suma určená na pokrytie výdavkov spojených s misiou EUAM Iraq od 16. októbra 2017 do 17. októbra 2018 je 14 000 000 EUR. O výške finančnej referenčnej sumy na akékoľvek nasledujúce obdobie rozhodne Rada.
   2.   Všetky výdavky sa spravujú v súlade s postupmi a pravidlami, ktoré sa vzťahujú na všeobecný rozpočet Únie. Účasť fyzických a právnických osôb na zadávaní verejných zákaziek zo strany misie EUAM Iraq je otvorená bez obmedzenia. Okrem toho sa na tovary zakúpené misiou EUAM Iraq nevzťahuje pravidlo pôvodu. S podmienkou súhlasu Komisie môže misia EUAM Iraq uzavierať technické dojednania s členskými štátmi, hostiteľským štátom, so zúčastnenými tretími štátmi a s inými medzinárodnými aktérmi, pokiaľ ide o poskytovanie vybavenia, služieb a priestorov pre misiu EUAM Iraq.
   3.   Misia EUAM Iraq zodpovedá za plnenie svojho rozpočtu. Misia EUAM Iraq na tento účel podpíše dohodu s Komisiou.
   4.   Misia EUAM Iraq podáva Komisii, ktorá na ňu dohliada, v plnom rozsahu správy o činnostiach vykonávaných v rámci dohody.
   5.   Finančné ustanovenia rešpektujú hierarchiu velenia stanovenú v článkoch 4, 5 a 6 a operačné požiadavky misie EUAM Iraq.
   6.   Výdavky súvisiace s misiou EUAM Iraq sú oprávnené odo dňa prijatia tohto rozhodnutia.
   Článok 15
   Jednotnosť reakcie Únie a koordinácia
   1.   VP zabezpečuje súlad vykonávania tohto rozhodnutia s vonkajšou činnosťou Únie ako celku vrátane rozvojových programov Únie.
   2.   Bez toho, aby bola dotknutá hierarchia velenia, vedúci misie činnosť úzko koordinuje s delegáciou Únie v Iraku s cieľom zabezpečiť súlad činnosti Únie v Iraku.
   3.   Vedúci misie svoju činnosť úzko koordinuje s vedúcimi misií členských štátov, ktoré sú v Iraku prítomné.
   Článok 16
   Poskytovanie informácií
   1.   VP je oprávnený sprístupniť tretím štátom pridruženým k tomuto rozhodnutiu, podľa vhodnosti a v súlade s potrebami misie EUAM Iraq, utajované skutočnosti EÚ do stupňa utajenia „CONFIDENTIEL UE/EU CONFIDENTIAL“, ktoré boli vypracované na účely misie EUAM Iraq, v súlade s rozhodnutím 2013/488/EÚ.
   2.   V prípade konkrétnej a okamžitej operačnej potreby je VP tiež oprávnený sprístupniť hostiteľskému štátu akékoľvek utajované skutočnosti EÚ do stupňa utajenia „RESTREINT UE/EU RESTRICTED“, ktoré sú vypracované na účely misie EUAM Iraq, v súlade s rozhodnutím 2013/488/EÚ. Na tento účel sa pripravia dohody medzi VP a príslušnými orgánmi hostiteľského štátu.
   3.   VP je oprávnený sprístupniť tretím štátom pridruženým k tomuto rozhodnutiu akékoľvek neutajované dokumenty EÚ, ktoré sa týkajú rokovaní Rady o misii EUAM Iraq a na ktoré sa vzťahuje povinnosť zachovávať služobné tajomstvo podľa článku 6 ods. 1 rokovacieho poriadku Rady (2).
   4.   VP môže právomoci a možnosť uzavierať dohody uvedené v odsekoch 1, 2 a 3,, delegovať na osoby, ktoré patria do jeho právomoci, na civilného veliteľa operácie a na vedúceho misie v súlade s oddielom VII prílohy VI k rozhodnutiu 2013/488/EÚ.
   Článok 17
   Nadobudnutie účinnosti a trvanie
   Toto rozhodnutie nadobúda účinnosť dňom jeho prijatia.
   Uplatňuje sa do 17. októbra 2018.

      V Luxemburgu 16. októbra 2017

            Za Radu

            predsedníčka

         F. MOGHERINI

      (1)  Rozhodnutie Rady 2013/488/EÚ z 23. septembra 2013 o bezpečnostných predpisoch na ochranu utajovaných skutočností EÚ (Ú. v. EÚ L 274, 15.10.2013, s. 1).

      (2)  Rozhodnutie Rady 2009/937/EÚ z 1. decembra 2009, ktorým sa prijíma rokovací poriadok Rady (Ú. v. EÚ L 325, 11.12.2009, s. 35).


title: Rozhodnutie Komisie (EÚ) 2016/1621 zo 7. septembra 2016, ktorým sa podľa nariadenia Európskeho parlamentu a Rady (ES) č. 1221/2009 prijíma usmerňovací dokument týkajúci sa oznámenia, ktoré environmentálni overovatelia pôsobiaci v členskom štáte inom ako štát, v ktorom získali akreditáciu alebo licenciu, podávajú akreditačným a licenčným orgánom [oznámené pod číslom C(2016) 5648] (Text s významom pre EHP)

text:
               9.9.2016

               SK

               Úradný vestník Európskej únie

               L 242/32

         ROZHODNUTIE KOMISIE (EÚ) 2016/1621
   zo 7. septembra 2016,
   ktorým sa podľa nariadenia Európskeho parlamentu a Rady (ES) č. 1221/2009 prijíma usmerňovací dokument týkajúci sa oznámenia, ktoré environmentálni overovatelia pôsobiaci v členskom štáte inom ako štát, v ktorom získali akreditáciu alebo licenciu, podávajú akreditačným a licenčným orgánom

         [oznámené pod číslom C(2016) 5648]

   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1221/2009 z 25. novembra 2009 o dobrovoľnej účasti organizácií v schéme Spoločenstva pre environmentálne manažérstvo a audit (EMAS), ktorým sa zrušuje nariadenie (ES) č. 761/2001 a rozhodnutia Komisie 2001/681/ES a 2006/193/ES (1), a najmä na jeho článok 30 ods. 6,
   keďže:

               (1)

               V článku 30 ods. 3 nariadenia (ES) č. 1221/2009 sa stanovuje možnosť, aby fórum akreditačných a licenčných orgánov vypracovalo usmernenia, pokiaľ ide o otázky v rozsahu pôsobnosti akreditačných a licenčných orgánov, s cieľom zosúladiť postupy uplatňované uvedenými akreditačnými a licenčnými orgánmi a dozor nad environmentálnymi overovateľmi.

               (2)

               Od environmentálnych overovateľov pôsobiacich v rôznych členských štátoch sa vyžaduje, aby oznamovali svoje činnosti príslušným akreditačným a licenčným orgánom v súlade s článkom 24 nariadenia (ES) č. 1221/2009.

               (3)

               Praktické vykonávanie daného oznamovacieho postupu ukázalo, že reakcie jednotlivých akreditačných a licenčných orgánov na environmentálnych overovateľov, ktorí nedodržiavajú svoje oznamovacie povinnosti, sa líšia. V súvislosti s environmentálnymi overovateľmi s akreditáciou alebo licenciou v jednom členskom štáte, ktorí vykonávajú overovanie a validáciu v inom členskom štáte, sú preto potrebné dodatočné usmernenia, aby sa zabezpečilo konzistentné uplatňovanie oznamovacích postupov.

               (4)

               Opatrenia stanovené v tomto rozhodnutí sú v súlade so stanoviskom výboru zriadeného podľa článku 49 nariadenia (ES) č. 1221/2009,

         PRIJALA TOTO ROZHODNUTIE:
   Článok 1
   Podľa nariadenia Európskeho parlamentu a Rady (ES) č. 1221/2009 sa v znení stanovenom v prílohe prijíma usmerňovací dokument týkajúci sa oznámenia, ktoré environmentálni overovatelia podávajú akreditačným a licenčným orgánom.
   Článok 2
   Toto rozhodnutie je určené členským štátom.

      V Bruseli 7. septembra 2016

            Za Komisiu

         Karmenu VELLA

            člen Komisie

      (1)  Ú. v. EÚ L 342, 22.12.2009, s. 1.

      PRÍLOHA

         Usmerňovací dokument podľa nariadenia (ES) č. 1221/2009 týkajúci sa oznámenia, ktoré environmentálni overovatelia pôsobiaci v členskom štáte inom ako štát, v ktorom získali akreditáciu alebo licenciu, podávajú akreditačným a licenčným orgánom

      ÚVOD
      Týmto usmerňovacím dokumentom sa harmonizujú oznamovacie postupy uplatniteľné na environmentálnych overovateľov, ktorí pôsobia v členskom štáte inom ako štát, v ktorom získali akreditáciu alebo licenciu.
      1.   Povinnosti, ktoré treba dodržať pred oznámením

      1.1.   Akreditačný alebo licenčný orgán sa musí postarať, aby boli postupy na oznamovanie určené environmentálnym overovateľom akreditovaným v inom členskom štáte verejne dostupné a ľahko prístupné. Verejne prístupné informácie týkajúce sa uvedených postupov musia obsahovať aj všetky poplatky (okrem cestovných výdavkov), ktoré si akreditačný alebo licenčný orgán účtuje za oznamovanie a vykonávanie dozoru.
      1.2.   Akreditačný alebo licenčný orgán, ktorý udelil akreditáciu alebo licenciu, od svojich akreditovaných alebo licencovaných environmentálnych overovateľov vyžaduje, aby pred začatím overovania alebo validácie v členskom štáte inom ako štát, v ktorom získali akreditáciu alebo licenciu, dodržiavali oznamovací postup vymedzený v článku 24 ods. 1 Akreditačný alebo licenčný orgán musí tiež v rámci dozoru nad svojimi akreditovanými alebo licencovanými environmentálnymi overovateľmi overiť, či v prípade, že environmentálny overovateľ pôsobí v inom členskom štáte, boli splnené požiadavky na oznamovanie stanovené v nariadení (ES) č. 1221/2009.
      1.3.   Akreditačný alebo licenčný orgán odporučí svojim akreditovaným alebo licencovaným environmentálnym overovateľom, aby informovali svoje klientské organizácie, že sú v súlade s článkom 23 ods. 6 nariadenia (ES) č. 1221/2009 povinné umožniť vykonávanie dozoru a že odmietnutie vykonania takéhoto dozoru môže znemožniť zaregistrovanie organizácie.
      2.   Obsah oznámenia

      2.1.   Požiadavky na oznamovanie stanovené v článku 24 ods. 1 nariadenia (ES) č. 1221/2009 sa považujú za splnené, ak sú predložené všetky tieto informácie:

                  a)

                  podrobnosti týkajúce sa akreditácie alebo licencie a dôkaz o tom, že akreditácia alebo licencia je stále platná, že jej platnosť nebola pozastavená a nedošlo ani k jej odobratiu a že je primeraná pre konkrétne činnosti organizácie, ktorej overovanie alebo validácia prebieha;

                  b)

                  zloženie tímu a spôsobilosť, najmä znalosť právnych požiadaviek týkajúcich sa životného prostredia a znalosť úradného jazyka členského štátu, v ktorom by sa overovanie a validácia mali vykonať;

                  c)

                  v prípade potreby osobné záznamy, ako sú záznamy o príslušných kvalifikáciách, odbornej príprave a skúsenostiach v hospodárskom odvetví, ktoré je predmetom overovania;

                  d)

                  čas a miesto overovania a validácie vrátane návštevy environmentálnych overovateľov v organizácii a všetky etapy pred touto návštevou a po nej, ako sa uvádza v článku 25 nariadenia (ES) č. 1221/2009;

                  e)

                  adresu a kontaktné údaje organizácie, ktorá je predmetom overovania alebo validácie vrátane všetkých overovaných alebo validovaných miest a činností a počtu zamestnancov.

            Dodatočné žiadosti uvedené v písm. c) musia byť opodstatnené vzhľadom na konkrétnu situáciu a nesmie nimi byť dotknuté právo environmentálneho overovateľa poskytovať služby v inom členskom štáte ako je štát, v ktorom akreditáciu alebo licenciu získal.
      2.2.   Ak oznámenie spĺňa požiadavky na oznamovanie stanovené v článku 24 ods. 1 nariadenia (ES) č. 1221/2009, akreditačný alebo licenčný orgán o tom informuje environmentálneho overovateľa pred začatím overovania alebo validácie, ako je opísané v článku 25 nariadenia (ES) č. 1221/2009. Ak je to možné, takéto informácie sa musia poskytnúť dva týždne pred začiatkom overovania alebo validácie. Zároveň akreditačný alebo licenčný orgán informuje environmentálneho overovateľa o rozsahu a obsahu dozoru, ktorý má v úmysle vykonať, a súvisiacich nákladoch.
      2.3.   Ak akreditačný alebo licenčný orgán zistí, že overovanie alebo validácia sa majú vykonať alebo sa už vykonali bez oznámenia, akreditačný alebo licenčný orgán upozorní environmentálneho overovateľa na požiadavky nariadenia (ES) č. 1221/2009 týkajúce sa oznámenia v konkrétnej krajine (pozri bod 2.1).
      Ak informácie uvedené v článku 24 ods. 1 nariadenia (ES) č. 1221/2009 nie sú poskytnuté včas alebo ak oznámenie nespĺňa požiadavky na oznamovanie stanovené v uvedenom článku, uplatňuje sa bod 3.1 tohto usmerňovacieho dokumentu.
      2.4.   Keďže výsledky oznámenia by mohli ovplyvniť procesy overovania a validácie, akreditačný alebo licenčný orgán odporučí overovateľovi informovať svojho klienta o výsledku oznámenia.
      3.   Dôsledky nedodržania oznamovacieho postupu

      3.1.   Pokiaľ oznámenie nespĺňa požiadavky na oznamovanie stanovené v článku 24 ods. 1 nariadenia (ES) č. 1221/2009, akreditačný a licenčný orgán sa riadia postupom stanoveným v bodoch 3.1.1 až 3.1.4.
      3.1.1.   Ak nie sú poskytnuté informácie týkajúce sa podrobností o akreditácii alebo licencii, odbornej spôsobilosti, času a miesta overovania a validácie, adresy a kontaktných údajov danej organizácie, znalosti právnych požiadaviek vzťahujúcich sa na životné prostredie a znalosti úradného jazyka členského štátu, v ktorom by sa malo overenie alebo validácia vykonať, alebo prípadne zloženie tímu, alebo tieto informácie neboli poskytnuté včas, environmentálny overovateľ musí byť čo najskôr informovaný o tom, že tieto informácie chýbajú a že nebola dodržaná lehota na oznámenie.
      3.1.2.   Ak sa akreditačný alebo licenčný orgán domnieva, že informácie, ktoré chýbajú, nebránia vykonaniu uspokojivého dozoru nad environmentálnym overovateľom, akreditačný alebo licenčný orgán považuje dané oznámenie z hľadiska vykonávania dozoru za vyhovujúce a požiada environmentálneho overovateľa, aby poskytol chýbajúce informácie neskôr. Environmentálny overovateľ musí byť o tomto rozhodnutí informovaný včas a pred začatím overovania alebo validácie.
      3.1.3.   Ak sa akreditačný alebo licenčný orgán domnieva, že informácie, ktoré sú nevyhnutné na vykonanie uspokojivého dozoru nad overovaním alebo validáciou (napríklad, čas a miesto overovania alebo validácie, adresa a kontaktné údaje o organizácii, podrobnosti o akreditácii alebo licencii environmentálneho overovateľa, zloženie tímu alebo jeho spôsobilosť, najmä znalosť právnych požiadaviek a znalosť úradného jazyka členského štátu, v ktorom by sa overovanie a validácia mala vykonať), neboli prijaté, akreditačný alebo licenčný orgán informuje environmentálneho overovateľa, že považuje oznámenie za neuspokojivé, a preto nie je možné vykonanie uspokojivého dozoru a že ak sa vykoná overovanie alebo validácie pred doplnením chýbajúcich informácií, odporučí príslušnému orgánu danú organizáciu nezaregistrovať.
      3.1.4.   Pokiaľ sa akreditačný alebo licenčný orgán rozhodne odporučiť príslušnému orgánu danú organizáciu nezaregistrovať, musí sa to oznámiť environmentálnemu overovateľovi, akreditačnému alebo licenčnému orgánu, ktorý udelil akreditáciu alebo licenciu, organizácii, pokiaľ je to možné, a príslušnému orgánu.


title: 2007/3/ES,Euratom: Rozhodnutie Rady z  1. januára 2007 , ktorým sa vymenúvajú bulharskí a rumunskí členovia Európskeho hospodárskeho a sociálneho výboru

text:
               4.1.2007

               SK

               Úradný vestník Európskej únie

               L 1/6

      ROZHODNUTIE RADY

   z 1. januára 2007,
   ktorým sa vymenúvajú bulharskí a rumunskí členovia Európskeho hospodárskeho a sociálneho výboru
   (2007/3/ES, Euratom)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 259,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 167,
   so zreteľom na Akt o pristúpení Bulharska a Rumunska, a najmä na jeho články 12 a 48,
   so zreteľom na návrhy vlád Bulharskej republiky a Rumunska,
   so zreteľom na návrh Komisie,
   keďže:

               (1)

               Členovia Európskeho hospodárskeho a sociálneho výboru na obdobie od 21. septembra 2006 do 20. septembra 2010 boli vymenovaní rozhodnutiami Rady 2006/524/ES, Euratom (1), 2006/651/ES, Euratom (2) a 2006/703/ES, Euratom (3).

               (2)

               Po pristúpení Bulharskej republiky a Rumunska k Európskej únii by sa mal Európsky hospodársky a sociálny výbor doplniť vymenovaním dvadsiatich siedmich členov, ktorí zastupujú rôzne hospodárske a sociálne kategórie občianskej spoločnosti,

         ROZHODLA TAKTO:
   Článok 1
   Do Európskeho hospodárskeho a sociálneho výboru sú na obdobie do 20. septembra 2010 vymenované osoby, ktorých mená a funkcie sa nachádzajú na zoznamoch pripojených k tomuto rozhodnutiu.
   Článok 2
   Toto rozhodnutie nadobúda účinnosť dňom jeho prijatia.
   Uplatňuje sa od 1. januára 2007.

      V Bruseli 1. januára 2007

            Za Radu

            predseda

         F.-W. STEINMEIER

      (1)  Ú. v. EÚ L 207, 28.7.2006, s. 30.

      (2)  Ú. v. EÚ L 269, 28.9.2006, s. 13.

      (3)  Ú. v. EÚ L 291, 21.10.2006, s. 33.

      PRÍLOHA
      BULHARSKÁ REPUBLIKA

                  Ms Milena ANGELOVA
                  Executive Director of the Bulgarian Industrial Capital Association

                  Prof. Nansen BEHAR, PhD
                  Member of the Managing Board of the Union for Private Economic Enterprise

                  Mr Bojidar DANEV
                  Chairman of the Bulgarian Industrial Association

                  Mr Plamen DIMITROV
                  Vice President of the Confederation of Independent Trade Unions in Bulgaria

                  Mr Liubomir HADJIYSKI
                  Deputy Chairman of the Economic Commission at the Bulgarian Union of Private Entrepreneurs „Vuzrazdane“

                  Dr. Jeliazko HRISTOV
                  President of the Confederation of Independent Trade Unions in Bulgaria

                  Mr Dimitar MANOLOV
                  Vice President of the Confederation of Labour „Podkrepa“

                  Mr Veselin MITOV
                  Head of the International Policy Department of the Confederation of Labour „Podkrepa“

                  Ms Donka SOKOLOVA
                  Representative of the Democratic Union of Women

                  Ms Ludmilla TODOROVA
                  Representative of the Bulgarian Farmers Association

                  Ms Andriana TOSHEVA
                  Executive Director of the Confederation of Employers and Industrialists in Bulgaria

                  Mr Plamen ZAHARIEV
                  Representative of the National Council of and for People with Disabilities

            RUMUNSKO

                  Mme Lavinia ANDREI
                  Président,
                  Fondation Terra Mileniul IU

                  Mme Ana BONTEA
                  Directrice du Département Juridique et Dialogue Social,
                  Conseil National des Petites et Moyennes Entreprises Privées de Roumanie

                  M. Petru Sarin DANDEA
                  Vice-président,
                  Confédération Nationale Syndicale „CartelALFA“

                  M. Dumitru FORNEA
                  Chef du Département Relations Internationales,
                  Confédération Syndicale Nationale MERIDIAN

                  M. Minel IVAȘCU
                  Vice-président,
                  Bloc National Syndical

                  M. Eugen LUCAN
                  Président,
                  Association Angel

                  M Mihai MANOLIU
                  Secrétaire Général,
                  Alliance des Confédérations Patronales de Roumanie

                  M. Radu NICOSEVICI
                  Président,
                  Association Academia de Advocacy

                  M. Marius Eugen OPRAN
                  Président Exécutif,
                  Union Générale des Industriels de Roumanie – 1903(UGIR – 1903)

                  M. Cristian PARVULESCU
                  Président,
                  Association Pro Democratia

                  M. Marius PETCU
                  Président,
                  Confédération Nationale des Syndicats Libres de Roumanie – FRĂȚIA

                  M. Aurel Laurențiu PLOȘCEANU
                  Vice-président,
                  Association Roumaine des Entrepreneurs de Bâtiments

                  M. Sabin RUSU
                  SecrétaireGénéral,
                  Confédération des Syndicats Démocratiques de Roumanie

                  M. Ionut SIBIAN
                  Directeur exécutif,
                  Fondation pour le Développement de la Société Civile

                  M. Ștefan VARFALVI
                  Président,
                  Association Permanente UGIR


title: Rozhodnutie Rady (EÚ) 2016/333 zo 4. marca 2016, ktorým sa vymenúva jeden člen Výboru regiónov navrhnutý Spolkovou republikou Nemecko

text:
               9.3.2016

               SK

               Úradný vestník Európskej únie

               L 62/16

         ROZHODNUTIE RADY (EÚ) 2016/333
   zo 4. marca 2016,
   ktorým sa vymenúva jeden člen Výboru regiónov navrhnutý Spolkovou republikou Nemecko
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 305,
   so zreteľom na návrh nemeckej vlády,
   keďže:

               (1)

               Rada prijala 26. januára 2015 rozhodnutie (EÚ) 2015/116 (1), 5. februára 2015 rozhodnutie (EÚ) 2015/190 (2) a 23. júna 2015 rozhodnutie (EÚ) 2015/994 (3), ktorými sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020.

               (2)

               V dôsledku skončenia funkčného obdobia pani Dagmar MÜHLENFELDOVEJ sa uvoľnilo jedno miesto člena Výboru regiónov,

         PRIJALA TOTO ROZHODNUTIE:
   Článok 1
   Na zvyšný čas funkčného obdobia, ktoré trvá do 25. januára 2020, sa za člena Výboru regiónov vymenúva:

               —

               pán Joachim WOLBERGS, Oberbürgermeister der Stadt Regensburg.

         Článok 2
   Toto rozhodnutie nadobúda účinnosť dňom jeho prijatia.

      V Bruseli 4. marca 2016

            Za Radu

            predsedníčka

         S.A.M. DIJKSMA

      (1)  Rozhodnutie Rady (EÚ) 2015/116 z 26. januára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 20, 27.1.2015, s. 42).

      (2)  Rozhodnutie Rady (EÚ) 2015/190 z 5. februára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 31, 7.2.2015, s. 25).

      (3)  Rozhodnutie Rady (EÚ) 2015/994 z 23. júna 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 159, 25.6.2015, s. 70).